Afɔku—Nu Siwo Míawɔ Be Míatsi Agbe\n“Ya sesẽ si do tso nane si wó sesĩe me la tutum xlã ɖi kloe. Dzudzɔ to yatoƒe siwo le míaƒe ɔfis, si le dziƒoxɔ kɔkɔ aɖe dzi la me ge ɖe ɔfis la me eye wòlé dzo vlavlavla.”—Joshua.\nAnyigbaʋuʋu . . . ahom sesẽ ƒe tutu . . . ŋɔdzidonamelawo ƒe amedzidzedze . . . kple tudada amewo le sukukpodzi nye nudzɔdzɔ siwo ŋu nyadzɔdzɔgbalẽwo ƒoa nu tsoe zi geɖe. Le nyateƒe me la, nuxexlẽ tso afɔkuwo ŋu to vovo sãa na afɔku me toto ŋutɔŋutɔ. Nu kae wòle be nàwɔ hafi afɔku aɖe nadzɔ, le afɔkua dzɔɣi kple ne wòdzɔ vɔ megbe si awɔe be nàtsi agbe?\nDZRA ÐO—HAFI AFƆKU AÐE NADZƆ!\nAFƆKU ate ŋu adzɔ ɖe ame sia ame dzi. Eya ta dzadzraɖo do ŋgɔ le vevie be nàte ŋu atsi agbe. Ke aleke nàdzra ɖoe?\nDzra ɖo le susu me. Lɔ̃ ɖe edzi be afɔkuwo dzɔna eye be afɔku ate ŋu adzɔ ɖe wò kple wò ame veviwo dzi. Ne afɔku aɖe dzɔ vɔ hafi nèbe yeadzra ɖo la, ke etsi megbe akpa.\nKu nu me tso afɔku siwo ate ŋu adzɔ le mia gbɔ la ŋu. Nya teƒe siwo amewo asi ayi ne afɔku dzɔ. Lé ŋku ɖe wò aƒea kple teƒe si wòle ŋu be wotui nyuie, eye wòate ŋu anɔ te ɖe afɔkua nu hã. Ðe nu siwo ate ŋu ana dzo nadze aƒe la ɖa. De mɔ̃ siwo ana nànya be dzo dze aƒe la wò aƒea ŋu eye nànɔ kpe siwo le wo me la ɖɔlim edziedzi alo zi ɖeka ya teti ƒe sia ƒe.\nDzra nuhiahiã veviwo ɖo. Ate ŋu adzɔ be akaɖi, tsi kple ʋuwo manɔ anyi ne afɔku dzɔ o eye fonwo hã mawɔ dɔ o. Ne ʋu le asiwò la, dze agbagba nàna ami nanɔ eme wòaɖo afã ya teti, eye nàna nuɖuɖu, tsi kple akplo si me nuhiahiã veviwo le nanɔ mia si le aƒea me ɣesiaɣi.—Kpɔ aɖaka si nye “ Ðe Nu Siwo Nèhiã La Le Asiwòa?”\nDzadzraɖo do ŋgɔ le vevie be nàte ŋu atsi agbe\nKaƒodzesiwo. Na xɔ̃wò siwo le kpuiƒe kple didiƒe siaa ƒe kaƒodzesiwo nanɔ asiwò.\nWɔ ɖoɖo ɖe ale si miasii ŋu eye minɔ eme dzrom. Teƒe si tsɔ kpuie wu si miasi ato le miaƒe aƒea me nenɔ nyanya na mi, eye nàfia viwòwo nu si woawɔ ne afɔku aɖe dzɔ le woƒe suku. Afi si ƒomea akpe ta le ne afɔku dzɔ nenɔ nyanya na mi katã; ɖeka nate ɖe mia ŋu eye ɖeka nanɔ adzɔge, ate ŋu anye sukukpo aɖe dzi loo alo gbadzaƒe aɖe. Afɔkuŋutinunyalawo ɖo aɖaŋu be wò kple wò ƒomea minɔ zɔzɔm yi teƒe siawo edziedzi.\nÐoe be yeakpe ɖe ame bubuwo ŋu, ame siawo dometɔ aɖewoe nye ame tsitsiwo kple dɔnɔwo.\nWƆ NU KPATA—LE AFƆKUA DZƆƔI\nJoshua si ƒe nya míegblɔ va yi gblɔ be: “Esi míaƒe ɔfis lé dzo la, vɔvɔ̃ meɖo ame akpa gãtɔ o, womewɔ nu kpata o. Wo dometɔ aɖewo tsi woƒe kɔmpiutawo alo nɔ tsi kum ɖe woƒe tsigowo me. Ŋutsu aɖe ya gblɔ be: ‘Ðewohĩ ele be míalala.’” Togbɔ be amewo metsi dzi o hãa, Joshua ya do ɣli be: “Ele be míadzo fifi laa!” Enumake eƒe dɔwɔhatiwo do kplɔe ɖo ɖi to atrakpuiawo dzi ɖo ta anyigba. “Joshua yi ɣlia dodo dzi be: “Ne ame aɖe dze anyi la milée wòafɔ, mí katã míaɖi dedie!”\nNe dzo dze aƒe. Bɔbɔ eye nàwɔ kaba ato mɔ si te ɖe ŋuwò ado go. Esesẽ be woakpɔ nu to dzudzɔ me, eye dzudzɔ si amewo gbɔnae nana wokuna. Gblẽ nunɔamesiwo ɖi nàdzo. Ne èdzo le teƒea kaba la, ana nàtsi agbe.\nNe anyigba le ʋuʋum. Bè ɖe kplɔ̃ aɖe te alo ɖe gli aɖe xa. Nya be anyigbaʋuʋu suesuesuewo ate ŋu adzɔ akplɔe ɖo, eya ta do yi xexe enumake ne anya wɔ. Ate ŋu adzɔ be kpekpeɖeŋunadɔwɔlawo mava ɖo kaba o, eya ta ne àte ŋui la, dze agbagba nàkpe ɖe ame bubuwo ŋu.\nNe anyigba le ʋuʋum le atsiaƒu me. Ne atsiaƒutsia trɔ dzo enumake la, wɔ kaba nàyi teƒe kɔkɔ si tsia maɖo o. Nya be tsi gbogbo aɖe kple ƒutsotsoe gãwo atrɔ ava.\nNe ahom sesẽ aɖe le tutum. Yi teƒe si woɖo ɖi be amewo nanɔ ne ahom tu la enumake.\nNe tsi ɖɔ. Mèganɔ xɔ siwo me tsi ɖɔ ɖo la me o. Ƒo asa na tsimezɔzɔ alo ʋukuku to tsi me. Afɔku si manya kpɔ bɔbɔe o ate ŋu anɔ tsi si le sisim me, esia ƒe ɖewoe nye nu gbagbã siwo tsia lɔ ɖe enu, do globowo kple do siwo me elektrik-kawo to le tome.\nÈnyaa? Tsi si le sisim si ƒe goglome mede meta ɖeka o (0.6) la ate ŋu akɔ ʋu adzoe. Ame siwo kuna le tsiɖɔɖɔ me la dometɔ geɖe nyea ame siwo dzea agbagba be yewoaku ʋu to tsi siwo le sisim me.\nNe dumegãwo gblɔ be misi la, dzo enumake! Na xɔ̃wòwo nanya afi si nèle, ne menye nenema o la, woava de woƒe agbe afɔku me anɔ diwòm.\nNe dumegãwo gblɔ be misi la, dzo enumake!\nÈnyaa? Le afɔkudzɔɣiwo la, nyatakakawo ɖoɖo ɖa to text message dzi ate ŋu anyo wu kaƒoƒo.\nNe dumegãwo de se be ame sia ame nenɔ eƒe me loo alo afi si wòle la, nɔ xɔ me. Ne edzɔ be aɖi xɔ yame le miaƒe nutoa me loo, nuklia-mɔ̃ aɖe wó loo alo ame aɖe wu aɖi ɖe yame tsɔ dze miaƒe nutoa dzi la, nɔ xɔ me, tu yatoƒewo, eye nàxe yatoƒe ɖe sia ɖe le ʋɔtruwo kple fesrewo ŋu. Se mia gbɔ nyadzɔdzɔwo le television alo radio dzi. Nɔ xɔ me va se ɖe esime dumegãwo gblɔ be afɔkua nu yi hafi nàdo go.\nWƆ NU SIWO ANA NÀNƆ DEDIE—NE WÒDZƆ VƆ MEGBE!\nBe nàƒo asa na dɔlélewo kple afɔku bubuwo la, bu aɖaŋuɖoɖo siawo ŋu kpɔ:\nNɔ xɔ̃wòwo gbɔ ne anya wɔ, tsɔ wu be nànɔ afi si wosika ame gbogbowo ɖo.\nNa afi si nèle la nanɔ dzadzɛ.\nZã ametakpɔnuwo ne èle gbeɖuɖɔwo lɔm. Ne anya wɔ la, do aŋesiwuiwo kple afɔkpa titri, ɖɔ xɔtulawo ƒe kuku eye nàtsɔ nu abla ŋɔti. Nɔ ŋudzɔ ɖe elektrik-kawo kple dzo siwo ate ŋu anɔ nu siwo fiã la me ŋu.\nYi dɔ siwo nèwɔna gbe sia gbe dzi abe ale si nèwɔnɛ ene, ne anya wɔ. Ele be viwòwo nakpɔe be wò susu dze akɔ anyi eye mɔkpɔkpɔ mebu ɖe wò o. Kpe ɖe viwòwo ŋu woawɔ woƒe sukudɔdeasiwo, fe kpli wo eye miaxlẽ Biblia, ado gbe ɖa ɖekae. Mègana nyadzɔdzɔ siwo woanɔ gbɔgblɔm tso afɔkua ŋu naxɔ susu me na wò o, eye mèganɔ dziku ɖem ɖe ƒomea me tɔwo ŋu o. Lɔ̃ woakpe ɖe ŋuwò eye nàkpe ɖe amewo ŋu.\nLe afɔkua megbe la, yi dɔ siwo nèwɔna gbe sia gbe la dzi ne anya wɔ\nNenɔ susu me na wò be afɔkuwo gblẽa nu. Dziɖuɖua kple kpekpeɖeŋunahabɔbɔwo ƒe taɖodzinue nye be woakpe ɖe amewo ŋu woatsi agbe menye be woaɖo woƒe nu siwo katã gblẽ la teƒe na wo o. Nu siwo ko míehiã be míanɔ agbee nye tsi nyui, nuɖuɖu, nudodowo kple mlɔƒe.—1 Timoteo 6:7, 8.\nNyae be nu ate ɖe dziwò eye lɔ̃ woakpe ɖe ŋuwò. Zi geɖe la, esia dzɔna ne afɔkua nu yi vɔ. Dzesia ƒe ɖewoe nye dzodzodzoetsitsi, blanuiléle kple seselelãme ƒe tɔtrɔ kpata kpakple ale si wòsesẽna be woabu tame, awɔ dɔ alo adɔ alɔ̃. Ðo dze tso eŋu na xɔ̃wò siwo tsɔa ɖe le eme na wò.\nTogbɔ be Joshua tsi agbe esi dzo dze afi si wòwɔa dɔ le hã, eƒe ame nyanyɛ geɖe ku. Kristotɔ hamemetsitsiwo kple tagbɔdɔdalawo kpe ɖe eŋu. Joshua gblɔ be: “Woka ɖe edzi nam be nye nuxaxaa ate ŋu akpe ɖe ŋunye be mahaya eye be enu ava yi. Le ɣleti ade megbe la, drɔ̃e baɖabaɖa siwo mekuna la dzi ɖe kpɔtɔ. Dzesia ƒe ɖewo ya nɔ anyi didi.”\nNe afɔku dzɔ la, enana mímebua nuwo ŋu nyuie o. Esia nana ame aɖewo bua fɔ Mawu. Abe Joshua enea, “ame geɖe sea veve ɖe ame siwo tsi afɔku aɖe me la ta.” Egblɔ be “Egawɔna nam kokoko be ɖe wòle be maxɔ ame geɖe ɖe agbe hafi. Nu si dzi mexɔ see nye be madidi o Mawu aɖɔ nu madzɔmadzɔ ɖe sia ɖe ɖo le anyigba dzi, eye esia faa akɔ nam. Gake fifia, medea asixɔxɔ agbe ŋu eye mewɔa nu sia nu si mate ŋui be makpɔ eta.”—Nyaɖeɖefia 21:4, 5. *\n^ mm. 33 Àte ŋu axlẽ nu geɖe tso ŋugbe si Mawu do ku ɖe etsɔme ŋu kple nu si tae wòɖe mɔ ɖe fukpekpe ŋu le agbalẽ si nye Nu Kae Biblia Fia Mí? me. Àte ŋu awɔ eƒe kɔpi le www.jw.org/ee.\nÐe Nu Siwo Nèhiã La Le Asiwòa?\nHabɔbɔ siwo kpɔa nuwo gbɔ ne afɔku dzɔ ɖo aɖaŋu na ƒomewo be, woadzra nuhiahiã veviwo ɖo eye woanɔ esiwo hiã be woaɖɔli la ɖɔlim ƒe sia ƒe. Afi si nèle kple nɔnɔme si me nèle ye abia nu si nàtsɔ ɖe asi, eya ta bia nya kpatawo gbɔ kpɔdɔwɔƒe si le mia gbɔ be woaɖo aɖaŋu na wò.\nAnyo be ame sia ame nàdzra tsi galɔn etɔ̃ (Lita 11) ya teti kple nuɖuɖu si magblẽ o, si mehiã be woaɖa hafi aɖu o la ɖo.\nAzɔ hã, ƒome aɖewo dzra “akplo si me nuhiahiãwo le si woate ŋu atsɔ ɖe asi bɔbɔe” la ɖo, eye nu siwo nɔa eme ƒe ɖewoe nye esiawo: *\nKuntruwo, vuvɔmewuwo kple afɔkpa titriwo\nTɔtsi, radio (kpe alo nu si wotsɔ tsadzi na kpea) kple kpe bubuwo\nNugo si me atike veviwo le kple kpẽ si woaku abia kpekpeɖeŋu\nNuɖugbawo, ganugoeʋunu, dɔwɔnuwo abe sakisi, hɛ̃ vi kple esiawo tɔgbi kple matsesi si mate ŋu aɖo tsi o\nŊɔtiblanu kple aŋe gbadzaa si woate ŋu atsɔ awɔ agbadɔ\nNumeklɔbrɔs, adzalẽ, tsiletse kple afɔdzidepepa\nNu siwo woatsɔ akpɔ ɖeviwo kple ame tsitsi alo dɔnɔ si ŋu hiahiã tɔxɛwo le la gbɔ\nNugo si me tsi mate ŋu age ɖo o, si me atike veviwo kple atike siwo ɖɔktawo ŋlɔ kpakple agbalẽ vevi bubuwo le\nKaƒodzesiwo kple teƒe siwo woate ŋu aƒo ƒu ɖo kple anyigbatatagbalẽ\nGa kple gaxɔgbalẽvi\nAƒe alo ʋu ƒe safui bubu siwo li\nPepa, nuŋlɔti, agbalẽ kple ɖeviwo ƒe fefenuwo\n^ mm. 40 Ðewohĩ menye nu siwo katã woyɔ lae nàhiã na le nuto si me nèle o. Azɔ hã, àte ŋu atsɔ nu bubu siwo womeyɔ o la akpee.\nKpɔ nu etɔ̃ siwo Mawu wɔna hafi hea to na amewo siwo woŋlɔ ɖe Biblia me la ɖa.


Galatiatɔwo 6 | Biblia Le Internet Dzi | Xexe Yeye Gɔmeɖeɖe (1984)\n6 Nɔviwo, ne ame aɖe ɖe afɔ baɖa aɖe hafi va nya kura gɔ̃ hã la, mi ame siwo dze le gbɔgbɔ me la, midze agbagba miaɖɔ nenem me ma ɖo le tufafa ƒe gbɔgbɔ me, eye nɔ ŋku lém ɖe ɖokuiwò ŋu, bene woagate wò ŋutɔ hã kpɔ o. 2 Miyi edzi miatsɔ mia nɔewo ƒe agbawo, ale miawɔ Kristo la ƒe se la dzi bliboe. 3 Elabena ne ame aɖe susuna be yenye nane, evɔ menye naneke o la, eɖokui blem wòle. 4 Ke boŋ ame sia ame nado nu si ye ŋutɔ ƒe dɔwɔwɔ nye la kpɔ, ekema akpɔ susu si ta wòatso aseye le eya ŋutɔ ɖokui ɖeɖe ŋu, ke menye le eɖokui tsɔtsɔ asɔ kple ame bubu me o. 5 Elabena ame sia ame atsɔ ye ŋutɔ ƒe agbanɔamedzi. 6 Gawu la, ame sia ame si wofia nya lae la, nana ame si fiae la nakpɔ gome kplii le nu nyuiwo katã me. 7 Migana woakplɔ mi atrae o: Mawu menye ame si ŋu woaɖu fewu le o. Elabena nu sia nu si ƒãm ame le la, nu sia kee wòaŋe; 8 elabena ame si le nu ƒãm hena eƒe ŋutilã la, aŋe gbegblẽ tso eƒe ŋutilã me, gake ame si le nu ƒãm hena gbɔgbɔa la, aŋe agbe mavɔ tso gbɔgbɔ la me. 9 Eya ta migana míadzudzɔ nu si nyo la wɔwɔ o, elabena ne ɖeɖi mete mía ŋu o la, míaŋe nu le ɣeyiɣi ɖoɖi la dzi. 10 Eya ta zi ale si ɣeyiɣi si sɔ na esia wɔwɔ li la, mina míawɔ nyui na amewo katã, gake vevietɔ la, míawɔe na ame siwo do ƒome kpli mí le xɔse la me. 11 Kpɔ ɖa, metsɔ nye ŋutɔ nye asi ŋlɔ nu ɖo ɖe mi kple ŋɔŋlɔdzesi gãgã siawo. 12 Ame siwo katã dina be yewoadze amewo ŋu le ŋutilã me la, woawoe nye ame siwo le agbagba dzem be yewoazi mia dzi miatso aʋa, bene woagati wo yome le Kristo la, si nye Yesu, ƒe fuwɔameti la ta o. 13 Elabena ame siwo wole aʋa tsom na la ŋutɔ gɔ̃ hã mele Se la dzi wɔm o, gake wodi be miatso aʋa, bene mɔnukpɔkpɔ nasu wo si woaƒo adegbe le miaƒe ŋutilã me. 14 Negadzɔ gbeɖe be maƒo adegbe o, negbe le mía Aƒetɔ Yesu Kristo ƒe fuwɔameti la ŋuti ko, ame si dzi woto he xexea ɖe ati ŋu nam, eye wohe nye hã ɖe ati ŋu na xexea. 15 Elabena aʋatsotso menye naneke o, eye aʋamatsomatso hã menye naneke o, ke boŋ nuwɔwɔ yeye lae nye nua. 16 Eye ame siwo katã azɔ le agbenɔnɔ ƒe ɖoɖo sia nu la, ŋutifafa kple nublanuikpɔkpɔ nanɔ wo dzi, ɛ̃, nanɔ Mawu ƒe Israel la dzi. 17 Tso fifia dzi la, ame aɖeke negaɖe fu nam azɔ o, elabena Yesu ƒe kluvi si menye la ƒe dzesidewo le nye ŋutilã ŋu. 18 Mía Aƒetɔ Yesu Kristo ƒe amenuveve nanɔ anyi kple gbɔgbɔ si mieɖena fiana la, nɔviwo. Amen.


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tiv Tshiluba Tsonga Turkish Twi Ukrainian Urdu Vietnamese\nNukae akaɖi wɔnuku si woyɔna ɣeaɖewoɣi be Shekina-kaɖi si dzena le avɔgbadɔa kple gbedoxɔa ƒe Kɔkɔeƒewo ƒe Kɔkɔeƒea le blema Israel la fia?\nYehowa, Fofo lɔ̃ame si kpɔa eƒe amewo ta, na eƒe anyinɔnɔ le Israel-viwo dome dzena gaglã. Mɔ siwo dzi wòtona wɔa esia la dometɔ ɖeka enye to keklẽ sẽŋu aɖe si dzena le afisi wodea ta agu nɛ le la.\nAkaɖi ma si dzena nyuie lae ɖenɛ fiana be Yehowa si womekpɔna kple ŋku o la le wo dome. Akaɖi ma dzena le avɔgbadɔa kple gbedoxɔ si Salomo tu la ƒe Kɔkɔeƒewo ƒe Kɔkɔeƒea. Akaɖi wɔnuku ma mefia be Yehowa nɔ wo dome le ŋutilã me o. Mawu mate ŋu anɔ xɔ siwo amegbetɔwo tu kple asi me o. (Kronika II, 6:18; Dɔwɔwɔwo 17:24) Akaɖi wɔnuku sia si nɔa Mawu ƒe tadeaguƒea ate ŋu ana kakaɖedzi nasu nunɔlagãa si, eye eya hã naka ɖe edzi na Israel-viwo katã be Yehowa le yewo dome eye wòkpɔa yewo ta heléa be na yewo.\nLe Aramgbe si wova dona le Biblia ŋɔŋlɔ vɔ megbe me la, wova yɔ akaɖi sia be Shechinah (shekhi·nahʹ), nya sia gɔmee nye “nusi li” alo “nɔƒe.” Nya sia medze le Biblia me o, gake edze le Hebri Ŋɔŋlɔ siwo gɔme woɖe ɖe Aramgbe me ƒe gɔmeɖeɖeawo me, wogayɔna gɔmeɖeɖe siawo hã be Targumwo.\nEsime Yehowa nɔ mɔfiame nam le alesi woatu avɔgbadɔa ŋu la, egblɔ na Mose be: “Natsɔ nutsyɔnu la aɖo aɖaka la tame, ke natsɔ se, siwo mana wò la, ade aɖaka la me. Kerubi eve, siwo le nubablaɖaka tame la domee maɖe ɖokuinye afia wò le, eye magblɔ nya, siwo katã made asi na Israel-viwo la na wò tso afima.” (Mose II, 25:21, 22) Nubablaɖaka si woyɔ la nye aɖaka aɖe si ŋu wofa sika ɖo si nɔ Kɔkɔeƒewo ƒe Kɔkɔeƒea. Kerubi eve siwo wowɔ kple sika nɔ Aɖakaa ƒe nutsyɔnua dzi.\nAfikae Yehowa anɔ hafi aƒo nu? Yehowa ɖo nya ma ŋu esime wògblɔ na Mose be: “Meɖea ɖokuinye fiana le alilikpo me le nutsyɔnu la dzi.” (Mose III, 16:2) Alilikpo sia nɔa Nubablaɖakaa dzi le kerubi eve siwo wowɔ kple sika la dome. Biblia megblɔ alilikpoa ƒe kɔkɔme alo alesi wodidi tso kerubiawo gbɔ ŋu nya o.\nAlilikpo keklẽ sia nana Kɔkɔeƒewo ƒe Kɔkɔeƒea kɔna. Le nyateƒe me la, eya koe nye akaɖi si koŋ nɔa Kɔkɔeƒewo ƒe Kɔkɔeƒea. Akaɖi ma ate ŋu ana nunɔlagã la nakpɔ nu ne ege ɖe afima le Avuléŋkekea dzi. Yehowa ŋkumee wòdona ɖo.\nÐe gɔmesese aɖe le akaɖi wɔnuku sia ŋu na Kristotɔwoa? Apostolo Yohanes kpɔ du aɖe si me “zã mado le” o le ŋutega me. Du lae nye Yerusalem Yeye, si nye Kristotɔ amesiaminawo, amesiwo wofɔ ɖe tsitre be woaɖu fia kple Yesu. Kpɔɖeŋudu sia ƒe kekeli metso ɣe alo ɣleti gbɔ o. Yehowa Mawu ƒe ŋutikɔkɔe klẽna na habɔbɔ sia tẽ abe alesi ko Shekina-kaɖia nana Kɔkɔeƒewo ƒe Kɔkɔeƒe kɔna ene. Tsɔ kpe ɖe eŋu la, Yesu Kristo, Alẽvi lae, nye dua ƒe “akaɖi.” Eye du sia nana eƒe gbɔgbɔmekekelia klẽna na amesiwo woɖe tso dukɔwo katã me le anyigba dzi henaa mɔfiame wo hã.—Nyaɖeɖefia 21:22-25.\nEsi yayra gbago siwo tso Mawu gbɔ sua Yehowa subɔlawo si ta la, woate ŋu aka ɖe edzi be Yehowae nye yewo Kplɔla si kpɔa yewo ta kple Fofo si melɔ̃a nu le yewo gbɔ o.\nw05 8/15 axa 31


‘Mitsɔ dzidodo kpe ɖe míaƒe xɔse ŋu, dzidodo megbe la, mawusosroɖa.’ —PETRO II, 1:5, 6, NW.\n1, 2. (a) Go kawo mee wokpɔa mɔ be ɖevi natsi le? (b) Aleke gbegbee gbɔgbɔmetsitsi le vevie?\nTSITSI le vevie na ɖevi, gake tsitsi le ŋutilã ɖeɖe gome mesɔ gbɔ o. Wokpɔa mɔ be wòatsi le susu kple seselelãme gome hã. Le ɣeyiɣi aɖe megbe la, ɖevia aɖe asi le eƒe ɖevimenuwɔnawo ŋu ahatsi azu ŋutsu alo nyɔnu blibo. Apostolo Paulo he susu yi esia dzi esime wòŋlɔ bena: “Esime menye vi la, meƒo nu abe vi ene, eye mesusu abe vi ene, eye mebu tame abe vi ene; ke esime mezu ŋutsu la, meɖe ɖevimenuwo ɖa.”—Korintotɔwo I, 13:11.\n2 Paulo ƒe nyawo tɔ asi nu vevi aɖe dzi ku ɖe tsitsi le gbɔgbɔ me ŋu. Ehiã be Kristotɔwo naɖe asi le gbɔgbɔmevidzĩ me nuwɔnawo ŋu ‘azu ame tsitsiwo le nyasã me.’ (Korintotɔwo I, 14:20) Ele be woaʋli ahadi be yewoaɖo “Kristo ƒe tsitsime blibo la ƒe dzidzenu la gbɔ.” Ekema womanye “ɖevi, siwo nufiafia ƒe ya sia ya ƒona yina gaƒona gbɔna, eye wònyama wo” o.—Efesotɔwo 4:13, 14.\n3, 4. (a) Nukae wòle be míawɔ be míatsi le gbɔgbɔ me? (b) Mawusosroɖa ƒe nɔnɔme kawoe wòle be míaɖe afia, eye aleke wòle vevie?\n3 Aleke míate ŋu atsii le gbɔgbɔ me? Togbɔ be ame tsina le eɖokui si le ŋutilã gome hã la, ebia agbagbadzedze geɖe hafi woatsi le gbɔgbɔ me. Edzea egɔme kple Mawu ƒe Nya ŋuti sidzedze vavãtɔ sɔsrɔ̃ kple nuwɔwɔ be wòasɔ ɖe nusi srɔ̃m míele nu. (Hebritɔwo 5:14; Petro II, 1:3) Emegbe esia kpena ɖe mía ŋu be míaɖe mawusosroɖa ƒe nɔnɔmewo afia. Abe alesi tɔtrɔ vovovowo vana le tsitsi le ŋutilã nu me ene la, nenema ke mawusosroɖa ƒe nɔnɔme vovovo hã vana ɖekae zi geɖe. Apostolo Petro ŋlɔ bena: “Mitsɔ veviedodo katã kpe ɖe eŋuti, eye miɖe amewɔwɔ fia le miaƒe xɔse me, eye le amewɔwɔ me la sidzedze, eye le sidzedze me la ɖokuidziɖuɖu, eye le ɖokuidziɖuɖu me la dzidodo, eye le dzidodo me la mawusosroɖa, eye le mawusosroɖa me la nɔvilɔlɔ̃, eye le nɔvilɔlɔ̃ me la lɔlɔ̃ na amewo katã.”—Petro II, 1:5-7.\n4 Nɔnɔme siwo Petro yɔ la dometɔ ɖesiaɖe le vevie, eye míate ŋu aɖe ɖeke le eme o. Egblɔ kpee be: “Ne nusiawo le mia me, eye wole agbɔ sɔm ɖe dzi la, mana mianye kuviatɔwo kple ame matsekuwo le sidzedze mía Aƒetɔ Yesu Kristo la me o.” (Petro II, 1:8) Mina míatrɔ susu ɖe nusitae wòhiã be míatsɔ mawusosroɖa akpe ɖe míaƒe dzidodo ŋu la ŋu.\n5. Nukatae míehiã na dzidodo?\n5 Petro kple Paulo siaa yɔ mawusosroɖa kpe ɖe dzidodo ŋu. (Timoteo I, 6:11) Dzidodo ƒe amesinɔnɔ bia nu geɖe wu tameɖoɖo kplikpaa be woanɔ te ɖe fuwɔame nu ko. Elɔ dzigbɔɖi, dzinɔameƒo, kple tenɔnɔ sesĩe si me mɔkpɔkpɔ mabu ɖe ame ne dodokpɔwo, kplamatsedonuwo, tetekpɔwo, alo yometiti tu ame le o ɖe eme. Abe amesiwo nɔa “agbe ɖe mawusosroɖa nu le Kristo Yesu me” ene la, míekpɔa mɔ na yometiti. (Timoteo II, 3:12) Ne míedi be míaɖe lɔlɔ̃ si le mía si na Yehowa afia ahatu nɔnɔme siwo hiã hena agbekpɔkpɔ ɖo la, ele be míado dzi. (Romatɔwo 5:3-5; Timoteo II, 4:7, 8; Yakobo 1:3, 4, 12) Dzidodo manɔmee la, míakpɔ agbe mavɔ o.—Romatɔwo 2:6, 7; Hebritɔwo 10:36.\n6. Nukae dzidodo vaseɖe nuwuwu bia?\n6 Aleke kee míeɖadze egɔmee nyuie o, nusi le vevie wue nye be míado dzi. Yesu gblɔ be: “Amesi ke lado dzi vaseɖe nuwuwu la, eya lakpɔ ɖeɖe.” (Mateo 24:13) Ẽ, ele be míado dzi ɖaseɖe nuwuwu, eɖanye agbe si míele fifia ƒe nuwuwu loo alo nuɖoanyi vɔ̃ɖi sia ƒe nuwuwu o. Wo dometɔ ka kee ɖadzɔ ɖe mía dzi o, ele be míalé míaƒe nuteƒewɔwɔ me ɖe asi na Mawu. Gake ne míetsɔ mawusosroɖa kpe ɖe míaƒe dzidodo ŋu o la, míaƒe nu mate ŋu adze Yehowa ŋu o, eye míakpɔ agbe mavɔ o. Ke nukae nye mawusosroɖa?\nNusi Mawusosroɖa Fia\n7. Nukae nye mawusosroɖa, eye nukae wòʋãa mí míewɔna?\n7 Mawusosroɖa enye bubu deto, tadedeagu, kple subɔsubɔ si ame ŋutɔ tsɔna na Yehowa Mawu le eƒe xexeame katã ƒe dziɖulagãnyenye ta. Be míasro Yehowa ɖa la, ele be eya kple eƒe mɔwo ŋuti sidzedze vavãtɔ nasu mía si. Ele be míadi be mía ŋutɔwo míanya Mawu nyuie. Esia aʋã mí be míaku ɖe eŋu kplikplikpli tso dzi me eye wòadze le míaƒe nuwɔnawo kple agbenɔnɔ me. Ele be míadi be míanɔ abe Yehowa ŋutɔ ene alesi míate ŋui—asrɔ̃ eƒe mɔwo ahaɖe eƒe nɔnɔmewo kple amenyenye afia. (Efesotɔwo 5:1) Le nyateƒe me la, mawusosroɖa ʋãa mí be míadi be míawɔ nusi dze Mawu ŋu le míaƒe nuwɔnawo katã me.—Korintotɔwo I, 10:31.\n8. Aleke mawusosroɖa do ƒome kple Mawu ɖeka ko subɔsubɔe?\n8 Be míate ŋu anɔ agbe ɖe mawusosroɖa vavã nu la, ele be míasubɔ Yehowa ɖeka ko eye míagaɖe mɔ nu bubu aɖeke naxɔ eƒe ɖoƒea le míaƒe dzi me o. Abe mía Wɔla ene la, ekpɔ mɔ abia be míasubɔ ye ɖeka ko. (Mose V, 4:24; Yesaya 42:8) Ke hã Yehowa mezia mía dzi be míade ta agu na ye o. Subɔsubɔ si míatsɔ nɛ faa ye wodina. Lɔlɔ̃ si le mía si na Mawu, si wotu ɖe eyama ŋuti sidzedze vavãtɔ dzi, ye ʋãa mí be míadzra míaƒe agbenɔnɔ ɖo ahaɖe adzɔgbe nɛ bliboe eye emegbe míanɔ agbe ɖe enu.\nTu Ƒomedodo Ðo Kple Mawu\n9, 10. Aleke míate ŋu atu ƒomedodo kplikplikpli kple Mawu ɖo ahalé eme ɖe asii?\n9 Le míaƒe adzɔgbeɖeɖe na Mawu ɖeɖe fia to nyɔnyrɔxɔxɔ me vɔ megbe la, egahiã be míatu ƒomedodo si me anɔ sesẽm ɖe edzi ɖaa ɖo kplii. Eyata míaƒe didi be míawɔ esia ahasubɔ Yehowa nuteƒewɔwɔtɔe ʋãa mí be míayi edzi asrɔ̃ eƒe Nyaa ahade ŋugblẽ le eŋu. Ne míeɖe mɔ Mawu ƒe gbɔgbɔa le dɔ wɔm ɖe míaƒe susu kple dzi dzi la, míaƒe lɔlɔ̃ na Yehowa nu anɔ sesẽm ɖe edzi. Míaƒe ƒomedodo kplii kpɔtɔ nyea nu vevitɔ le míaƒe agbe me. Míebua Yehowa mía Xɔlɔ̃ vevietɔe hedina be míadze eŋu ɣesiaɣi. (Yohanes I, 5:3) Dzidzɔ si míekpɔna ɖe ƒomedodo nyoameŋu si le mía kple Mawu dome ŋu la nɔa dzidzim ɖe edzi, eye míekpɔa dzidzɔ be efiaa nu mí heɖɔa mí ɖo lɔlɔ̃tɔe le afisi wòhiã le.—Mose V, 8:5.\n10 Ne míedzea agbagba enuenu be míado ŋusẽ mía kple Yehowa dome ƒomedodo xɔasia o la, eme ate ŋu agbɔdzɔ. Ne ema dzɔ la, manye Mawu ƒe vodadae o, elabena ‘mele adzɔge tso mía dometɔ aɖeke gbɔ o.’ (Dɔwɔwɔwo 17:27) Aleke wòdzɔa dzi na mí enye si be Yehowa mena tete ɖe eyama ŋu nye nu sesẽ o! (Yohanes I, 5:14, 15) Le nyateƒe me la, ele be míaku kutri be míalé mía kple Yehowa dome ƒomedodo kplikplikplia me ɖe asi. Ke hã ekpena ɖe mía ŋu be míate ɖe eyama ŋu to nusiwo katã hiã mí míatsɔ atu mawusosroɖa ɖo ahalé eme ɖe asi la nana mí dzi. (Yakobo 4:8) Aleke míate ŋu awɔ nunana siawo katã ŋudɔ bliboe?\nSẽ Ŋu le Gbɔgbɔ Me\n11. Mɔ siwo nu míeɖena mawusosroɖa fiana le dometɔ aɖewo ɖe?\n11 Lɔlɔ̃ deto si le mía si na Mawu aʋã mí be míaɖe alesi gbegbe míaƒe mawusosroɖa de toe afia wòasɔ ɖe Paulo ƒe aɖaŋuɖoɖo sia nu be: “Do vevie be, natsɔ ɖokuiwò afia Mawu abe ame like kple dɔwɔla, si mehiã be, ŋu nakpee o, kpakple amesi mã nyateƒenya la me pɛpɛpɛ ene.” (Timoteo II, 2:15) Esia wɔwɔ bia be míanɔ Biblia srɔ̃m, anɔ kpekpewo dem, ahanɔ gome kpɔm le gbeadzisubɔsubɔdɔa me edziedzi. Míagate ŋu anɔ Yehowa ŋu kplikplikpli to ‘gbedodoɖa madzudzɔmadzudzɔe’ me. (Tesalonikatɔwo I, 5:17) Esiawo nye míaƒe mawusosroɖa ɖeɖe fia wɔdɔɖeamedziwo. Aɖabaŋeŋe ƒu wo dometɔa ɖesiaɖe dzi ana míadze dɔ le gbɔgbɔ me eye wòana Satana nakpɔ mɔnu le mía ŋu.—Petro I, 5:8.\n12. Aleke míate ŋu anɔ te ɖe tetekpɔwo nu dzidzedzetɔe?\n12 Gbɔgbɔ me lãmesẽ me nɔnɔ kpena ɖe mía ŋu míete ŋu nɔa te ɖe tetekpɔ geɖe siwo míedoa goe nu. Tetekpɔwo aɖewo tsoƒe ɖe fu ŋutɔ. Tenɔnɔ ɖe ɖekematsɔleme, tsitretsiɖeŋu, kple yometiti nu menɔa bɔbɔe ne wotso ƒomea me tɔ kplikplikpliwo, ƒometɔwo, alo aƒelikawo gbɔ o. Nyaƒoɖeamenu vɔ̃ɖi siwo ana míaɖe asi le míaƒe Kristotɔwo ƒe gɔmeɖosewo ŋu ate ŋu ado mo ɖa le míaƒe dɔwɔƒe alo le suku. Dziɖeleameƒo, dɔléle, kple blanuiléle ate ŋu ana míagbɔdzɔ le ŋutilã me eye wòana wòasesẽ na mí be míanɔ te ɖe míaƒe xɔse ƒe dodokpɔwo nu. Gake míate ŋu anɔ te ɖe tetekpɔwo katã nu dzidzedzetɔe ne míedo dzi ‘le anyinɔnɔ kɔkɔe kple mawusosroɖa me, eye míelala, eye míedi Yehowa ƒe ŋkeke la ƒe vava vevie, le esime woalólo dziƒo le dzo me, eye gɔmedzenuwo hã lalólo le dzoxɔxɔ gã me.’ (Petro II, 3:11, 12) Eye míate ŋu ayi edzi anɔ dzidzɔ kpɔm le esia wɔwɔ me kple kakaɖedzi be Mawu ayra mí.—Lododowo 10:22.\n13. Nukae wòle be míawɔ ne míedi be míayi edzi asro Mawu ɖa?\n13 Togbɔ be Satana tɔa ŋku amesiwo nɔa mawusosroɖagbe hã la, mehiã be míavɔ̃ o. Nukatae? Elabena “[Yehowa] nya alesi wòaɖe mawumemewo atso tetekpɔwo me.” (Petro II, 2:9) Be míate ŋu ado dzi le tetekpɔwo me ahakpɔ xɔxɔ la, ele be “míagbe mawumavɔ̃mavɔ̃ kple xexeame nudzodzrowo, eye míanɔ anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me.” (Tito 2:12) Abe Kristotɔwo ene la, ele be míanɔ ŋudzɔ be ŋutilã me nudzodzro alo gbɔdzɔgbɔdzɔ aɖeke nagado kplamatse míaƒe mawusosroɖa ahagblẽ edome o. Mina míadzro kplamatsedonu siawo dometɔ aɖewo me kpɔ.\nNɔ Ŋudzɔ Ðe Mawusosroɖa me Gblẽnuwo Ŋu\n14. Nuka dzie wòle be míaɖo ŋkui ne míedo go ŋutilãmenudidi vivivo ƒe nyaƒoɖeamenu?\n14 Ŋutilãmenudidi vivivo nye mɔ̃ si ɖea ame geɖe. Míate ŋu able mía ɖokui gɔ̃ hã ‘ahanɔ bubum bena, mawusosroɖa nye nusi na wokpɔa ŋutilã me viɖe.’ Esia ate ŋu ana míado dzi aba haxɔsetɔwo le esi woka ɖe mía dzi ta. (Timoteo I, 6:5) Ðewohĩ míaƒo nya ta vodadatɔe gɔ̃ hã be esɔ be woaƒoe ɖe Kristotɔ kesinɔtɔ aɖe nu woado ga aɖe si ɖewohĩ míate ŋu ava xe o la na mí. (Psalmo 37:21) Gake mawusosroɖa mee “agbe, si li fifi kple esi le vava ge la, ƒe ŋugbedodo la le” ke menye ŋutilãmenuwo ƒe amesinɔnɔe o. (Timoteo I, 4:8) Esi ‘wònye míetsɔ naneke va xexe sia me o, eye míate ŋu atsɔ naneke ayii hã o’ ta la, mina míaɖoe kplikpaa be míati “mawusosroɖa kpakple ŋudzedzekpɔkpɔ” yome eye míana ‘nunyiame kple avɔtata si le mía si la nasɔ gbɔ na mí.’—Timoteo I, 6:6-11.\n15. Nukae míate ŋu awɔ ne agbeɖuɖu di be yeavu tsyɔ míaƒe mawusosroɖa dzi?\n15 Agbeɖuɖu ate ŋu avu atsyɔ mawusosroɖa dzi. Ðe wòanye be míehiã asitɔtrɔ wɔwɔ enumake le go sia mea? Ele eme baa be kamedede kple modzakaɖeɖe ɖea vi aɖewo ya. Ke hã viɖe sue aɖewo koe wònye ne míetsɔe sɔ kple agbe mavɔ. (Yohanes I, 2:25) Egbea la, ame geɖee nye “amesiwo lɔ̃a hadzedze wu esi woalɔ̃ Mawu, amesiwo si mawusosroɖa ƒe nɔnɔme le, gake wogbe eƒe ŋusẽ la,” eye ehiã be míate mía ɖokui ɖa tso amesiawo gbɔ. (Timoteo II, 3:4, 5) Amesiwo mefena le mawusosroɖa ŋu kura o la le ‘gɔmeɖoɖoanyi nyui dzram ɖo na wo ɖokui hena ɣeyiɣi si gbɔna la, bene woƒe asi nasu agbe vavã la dzi.’—Timoteo I, 6:19.\n16. Nuvɔ̃ ƒe dzodzro kawoe xea mɔ na ame aɖewo be woaganɔ agbe ɖe Mawu ƒe nudidi dzɔdzɔewo nu o, eye aleke míate ŋu aɖu dzodzro siawo dzii?\n16 Ahamuame kple atikevɔ̃ɖizazã, agbegbegblẽnɔnɔ, kple nudzodzro vɔ̃wo ate ŋu agblẽ míaƒe mawusosroɖa dome. Tɔtrɔ ɖe nusiawo ŋu ate ŋu axe mɔ na mí be míaganɔ agbe ɖe Mawu ƒe nudidi dzɔdzɔewo nu o. (Korintotɔwo I, 6:9, 10; Korintotɔwo II, 7:1) Ehiã be Paulo gɔ̃ hã nado dzi le aʋawɔwɔ kple nuvɔ̃ ŋutilã la me madzudzɔmadzudzɔe. (Romatɔwo 7:21-25) Dzodzro vɔ̃wo dziɖuɖu bia be ame naɖe afɔ vevi aɖewo. Nu ɖekae enye be ele be míaɖoe kplikpaa be mianɔ agbe dzadzɛ. Paulo gblɔ be: “Miwu mia ŋutinu, siwo le anyigba dzi; ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ, si nye trɔ̃subɔsubɔ.” (Kolosetɔwo 3:5) Míaƒe ŋutinuwo wuwu le nu vɔ̃ɖi siawo gome bia be míaɖo tame kplikpaa be míaɖe wo ɖa keŋkeŋ. Gbedodoɖa vevie abia Mawu ƒe kpekpeɖeŋu akpe ɖe mía ŋu be míatsri dzodzro vɔ̃wo ahati dzɔdzɔenyenye kple mawusosroɖa yome le nuɖoanyi vɔ̃ɖi sia me.\n17. Aleke wòle be míabu amehehee?\n17 Dziɖeleameƒo ate ŋu agbɔdzɔ míaƒe dzidodo me ahagblẽ nu le míaƒe mawusosroɖa ŋuti. Dzi ɖe le Yehowa subɔlawo dometɔ geɖe ƒo kpɔ. (Mose IV, 11:11-15; Ezra 4:4; Yona 4:3) Dziɖeleameƒo te ŋu gblẽa nu le ame ŋu vevietɔ nenye be míedo dziku kple susu be wodze agɔ le mía dzi alo ka mo alo he to na mí vevie ta. Gake mokaname kple tohehe ɖoa kpe edzi be Mawu tsɔ ɖe le eme na mí helɔ̃ mí hã. (Hebritɔwo 12:5-7, 10, 11) Mele be míabu amehehe be enye tohehe aɖe ko o ke boŋ be enye mɔnu aɖe si dzi wotona hea mí le dzɔdzɔenyenye me. Ne míenye ɖokuibɔbɔlawo la, míade asixɔxɔ nuxlɔ̃amenya ŋu ahaxɔe eye míakpɔe be “agbemɔ enye mokaname, siwo fiaa mɔnu ame la.” (Lododowo 6:23) Esia ate ŋu akpe ɖe mía ŋu be míawɔ gbɔgbɔmeŋgɔyiyi nyuiwo le mawusosroɖa me.\n18. Agbanɔamedzi kae dze ŋgɔ mí le ame ŋutɔ ƒe agɔdzedzewo gbɔ kpɔkpɔ me?\n18 Nugɔmemasemase kple ame ŋutɔ ƒe agɔdzedzewo ate ŋu ado kplamatse míaƒe mawusosroɖa. Nusiawo ate ŋu ana ame aɖewo natsi dzimaɖi alo ana woaɖe afɔ si me nunya mele o ahaɖe wo ɖokui ɖe aga tso woƒe gbɔgbɔmenɔviwo ŋu. (Lododowo 18:1) Gake anyo be míaɖo ŋku edzi be dzikuléle ɖi alo fuléle amewo ate ŋu agblẽ nu le míaƒe ƒomedodo kple Yehowa ŋu vevie. (Mose III, 19:18) Le nyateƒe me la, ‘amesi melɔ̃a nɔvia, si kpɔm wòle o la, mate ŋu alɔ̃ Mawu, si kpɔm mele o.’ (Yohanes I, 4:20) Le Yesu ƒe Todzimawunya me la, ete gbe ɖe alesi wòhiãe be woaɖe afɔ kaba atsɔ akpɔ amewo dome nya sesẽwo gbɔe dzi. Egblɔ na eƒe nyaselawo bena: “Eyaŋuti ne ètsɔ wò nunana va da ɖe vɔsamlekpuia dzi, eye nèɖo ŋui le afima bena, nya aɖe le nɔviwò ƒe dzi me ɖe ŋutiwò la, gblẽ wò nunana la ɖe afima le vɔsamlekpuia ŋgɔ, eye nayi aɖadzra mia kple nɔviwò dome ɖo gbãgbiagbã, hafi nava tsɔ wò nunana la vae.” (Mateo 5:23, 24) Kukuɖeɖe ate ŋu ada gbe le abi si nya alo nuwɔna aɖe de ame ŋu la ŋu. Ne míebia tsɔtsɔke helɔ̃ ɖe edzi be míewɔe nyuie o la, ate ŋu atsi vevesesea nu eye ƒomedodo si me ŋutifafa le la nagbugbɔ aɖo mía dome. Yesu ɖo aɖaŋu bubu hã ku ɖe nya sesẽwo gbɔ kpɔkpɔ ŋu. (Mateo 18:15-17) Aleke dzi dzɔa mí enye si ne agbagba siwo míedze be míatsɔ akpɔ nyawo gbɔe la dze edzi!—Romatɔwo 12:18; Efesotɔwo 4:26, 27.\nSrɔ̃ Yesu ƒe Kpɔɖeŋu\n19. Nukatae wòle vevie be míasrɔ̃ Yesu ƒe kpɔɖeŋua?\n19 Tetekpɔwo ava mía dzi godoo, gake mahiã be woahe mí ɖa tso agbe mavɔ ƒe duɖimekekea me o. Ðo ŋku edzi be Yehowa ate ŋu aɖe mí tso míaƒe tetekpɔwo me. Esi ‘míeɖe nu kpekpe sia nu kpekpe ɖa hetsɔ dzidodo le duɖime si woɖo na mí la dzi’ la, mina “míakpɔ Yesu, si nye xɔse ƒe gɔmeɖola kple nuwuwu la ɖa.” (Hebritɔwo 12:1-3) Yesu ƒe kpɔɖeŋua me dzodzro kple agbagbadzedze be míasrɔ̃ eyama le nyagbɔgblɔ kple nuwɔna me akpe ɖe mía ŋu be míatu mawusosroɖa ɖo ahaɖee afia geɖe wu.\n20. Teƒeɖoɖo kawoe míekpɔna tsoa dzidodo kple mawusosroɖa me?\n20 Dzidodo kple mawusosroɖa siaa nana kakaɖedzi nɔa míaƒe agbetsitsi ŋu. Ne míeɖe nɔnɔme xɔasi siawo fia la, míate ŋu alé subɔsubɔ kɔkɔe si tsɔm míele na Mawu la me ɖe asi nuteƒewɔwɔtɔe. Ne míele tetekpɔ me tom gɔ̃ hã la, míanɔ dzidzɔ kpɔm le Yehowa ƒe numalɔ̃malɔ̃leamegbɔ me le esi míedo dzi hele mawusosroɖagbe nɔm ta. (Yakobo 5:11) Gawu la, Yesu ŋutɔ ka ɖe edzi na mí be: “Le miaƒe [dzidodo] me la miaɖe míaƒe luʋɔwo.”—Luka 21:19.\n• Nukatae dzidodo le vevie?\n• Nukae nye mawusosroɖa, eye aleke woɖenɛ fianae?\n• Aleke míate ŋu atu ƒomedodo kplikplikpli kple Mawu ɖo ahalé eme ɖe asii?\n• Nukawoe ate ŋu agblẽ míaƒe mawusosroɖa me, eye aleke míate ŋu aƒo asa na woe?\nMawusosroɖa dzena le mɔ geɖe nu\nNɔ ŋudzɔ ɖe nusiwo ate ŋu agblẽ miaƒe mawusosroɖa me ŋu\nƉoe Ɖe Amewo Ɖoe Ɖe Amewo Mitsɔ Mawusosroɖa Kpe Ðe Miaƒe Dzidodo Ŋu\nw02 7/15 axa 10-14


Yeremia 49 - Holy Bible [Ewe Bible 1913] - (Yer 49)\nƉe Amon-viwo ŋu: Ale Yehowa gblɔ esi: ɖe ŋutsuvia ɖeke mele Israel si, alo domenyilaa ɖeke mele esi oa? Nukaŋuti Malkam xɔ Gad wɔ etɔe, eye eƒe dukɔ le eƒe duwo me?\nEyata Yehowa be: Kpɔ ɖa, ŋkeke li gbɔna, eye mana aʋaɣli naɖi ɖe Amon-viwo ƒe Raba ŋu, be woazu anyiglãgo, woatɔ dzo eŋu duwo, eye Israel agaxɔ eƒe domenyinu, Yehowa ye gblɔe.\nXesbon, fa avi, elabena wogblẽ Ai! Mi Raba-nyɔnuviwo mido ɣli, eye mita akpanya ɖe ali, mixa nu, eye mina tsa glãla tsam le lãkpɔwo me, elabena Malkam ayi aboyo me hekpe ɖe eƒe trɔ̃nuawo kple amegãwo ŋu.\nWò nyɔnuvi dzeaglã, si le dzi ɖom ɖe wò kesinɔnuwo ŋu, nukaŋuti nètso wò balime le adegbe ƒomee be, balime wɔnu wònye hele gbɔgblɔm be: Amekae ava gbɔnye?\nKpɔ ɖa, Aƒetɔ, Yehowa Zebaot, be: Mana miaƒe aƒelikawo katã nahe ŋɔdzi ava mia dzi, woaka mi ahlẽ, eye amesiame aɖo ta eŋgɔ tẽ, ale be womaƒo sisilawo nu ƒu o.\nKe emegbe la magaɖo Amon-viwo te, Yehowa ye gblɔe.\nƉe Edom ŋu: Ale Yehowa Zebaot gblɔ esi: Ɖe nunyaa ɖeke megale Teman o, adaŋudede bu ɖe nunyalawo, eye wotrɔ nunya ƒo ɖe anyia?\nMi Dedantɔwo, misi, mitrɔ dzo, eye miɣla mia ɖokui ɖe agu me; elabena mahe dzɔgbevɔ̃e ava Esau dzi le gbesigbe mahe to nɛ.\nNe weintsetsexalawo ƒo ɖe dziwò la, womasusɔ mamlea ɖeke ɖi o; ne fiafitɔwo va le zã me la, woagblẽ nu, vaseɖe esime wòati kɔ na wo.\nElabena maɖe ama Esau, maklo nu le eƒe bebeƒe dzi, be magatsi ɣaɣlaƒe o. Woatsrɔ̃ viawo, nɔviawo kple eƒe aƒelikawo, eye eya ŋutɔ nu ayi.\nGblẽ wò tsyɔ̃eviwo ɖi nam, maxɔ wo ɖe agbe, eye wò ahosiwo neɖo dzi ɖe ŋunye!\nAle Yehowa gblɔ esi: Kpɔ ɖa, amesiwo kplu la nono medze o hã, wononɛ kokoko, eye ɖe woagbe tohehe na wò ya? Matsi tomahemahe o, ke boŋ ànoe kokoko!\nElabena ale Yehowa gblɔ esi: Metà ɖokuinye ƒe agbe: Ne Bozra mazu ŋɔdzinu, alɔmeɖenu, aƒedo kple ɖiŋudonu, eye eƒe duwo katã nazu gbegbe mavɔ o fi!\nMese nya tso Yehowa nu, eye woɖo ame ɖe dukɔwo dome be: Miƒo takpli miava ɖe wo ŋu, eye mitso miakpe aʋa!\nElabena mewɔ wò sue le dukɔwo dome, eye medo vlo wò le amegbetɔwo dome.\nŊɔdzi lé wò; wò dzi ƒe dàda ble wò, wò amesi le agatowo me, eye nètso aƒe ɖe towo ƒe tsutsuẽƒe! Ne èwɔ atɔ ɖe kɔkɔƒe abe hɔ̃ ene hã la, matutu wò aƒu anyi tso afima, Yehowa ye gblɔe!\nEdom azu gbegbe, eye amesiame, si to eŋu yina la ƒe nu aku wòado tsia ɖe woƒe abixɔxɔwo katã ŋu.\nYehowa be: Amea ɖeke magatso aƒe ɖe afima o, eye amegbetɔvia ɖeke manɔ afima o, abe alesi wotrɔ Sodom kple Gomora kple woƒe aƒelikawo bu anyii ene.\nKpɔ ɖa, ado tso Yordan ƒe aƒlawo me abe dzata ene ahayi lãnyiƒe, si de ama ɖaa la; elabena manyãe ɖa le eŋu le aɖabaƒoƒo ɖeka me, eye amesi metia la, eya matsɔ aɖo enu. Elabena ameka de nunye, ameka akplɔm ayi ʋɔnui, eye ameka nye lãkplɔvi anɔ te ɖe nunye?\nEyata mise Yehowa ƒe adaŋu, si wòde ɖe Edom ŋu kple eƒe tame, si wòɖo ɖe Temantɔwo ŋu la: Vavã woakplɔ lã kudɔewo adzoe, eye woƒe lãnyiƒe ƒe nu aku ɖe wo ŋu.\nAnyigba ʋuʋu le eƒe anyidzedze ƒe ɖiɖi ta, wose konyifaɣli le Avaƒu la nu ke.\nKpɔ ɖa, egbɔna abe hɔ̃ ene, eye wòadze akeke eƒe aʋala ɖe Bozra dzi, eye Edom-kalẽtɔwo ƒe dzi anɔ le ɣemaɣi abe nyɔnu, si le ku lém ƒe dzi ene.\nƉe Damasko ŋu: Ŋu kpe Xamat kple Arpad; elabena wose nya vɔ̃, eye dzi ɖe le wo ƒo; ŋɔdzi le atsiaƒu nu, womate ŋu agbɔ ɖe eme o.\nDamasko ƒe lãme tu, etrɔ hesi, eye dzidzi ƒoe; ŋɔdzi kple vevesese va edzi abe nyɔnu léku ene.\nAleke wogblẽ du nyɔnyɔ la, nye dzidzɔkpɔkpɔ ƒe mɔ̃ sesẽ la ɖi?\nEyata woƒe ɖekakpuiwo atsi woƒe kpɔdomeewo, eye woƒe aʋawɔlawo katã atsrɔ̃ gbemagbe, Yehowa ye gblɔe.\nEye matɔ dzo Damasko ƒe gliwo, ne wòafiã Ben-Hadad ƒe fiasãwo.\nƉe Kedar kple Xazor-fiaɖuƒe, siwo Babel-fia Nebukadnezar si la ŋu: Ale Yehowa gblɔ esi: Mitso, ne miaho ɖe Kedar ŋu, eye mitsrɔ̃ ɣedzeƒeviwo.\nWoaxɔ woƒe agbadɔwo kple alẽwo, woƒe agbadɔvɔwo kple woƒe nuwo katã, eye woakplɔ woƒe kposɔwo adzoe, woaɖo ɣli ɖe wo ŋu be: Ŋɔdzi li godoo!\nYehowa be: Mi Xazortɔwo, misi, afɔ nètsɔ na mi, eye miɣla mía ɖokui ɖe agu me; elabena Babel-fia de adaŋu ɖe mia ŋu, eye wòɖo ta me ɖe mia ŋu.\nYehowa be: Mitso, míaho ɖe dukɔ, si ɖe dzi ɖi bɔkɔɔ la ŋu, agbo kple gameti mele wo si o, eye wole aga.\nWoƒe kposɔwo kple woƒe lã gbogboawo azu nuhaha, eye makaka akotsolawo ahlẽ ɖe yawo katã me, eye mahe dzɔgbevɔ̃e tso goawo katã me ava wo dzi, Yehowa ye gblɔe.\nXazor azu amegãxiwo nɔƒe, eye woazu gbegbe ɖaa, amea ɖeke matso aƒe ɖe afima o, eye amegbetɔvia ɖeke mana eme o.\nYehowa ƒe gbe, si va na nyagblɔɖila Yeremya ɖe Elam ŋu le Yuda-fia Zedekiya ƒe fiaɖuɖu ƒe gɔmedzedzea me la, enye si:\nAle Yehowa Zebaot gblɔ esi: Maŋe Elam ƒe dati, si nye woƒe ŋusẽ vevietɔ la.\nMakplɔ ya eneawo tso dziƒo ƒe go eneawo dzi ava ƒo ɖe Elam dzi, maka wo ahlẽ ɖe ya siawo katã me, eye dukɔa ɖeke manɔ anyi, si dome Elam ƒe amewo makaka ɖo o.\nMana dzi naɖe le Elam ƒo le eƒe futɔwo kple eƒe kudilawo nu, mahe dzɔgbevɔ̃e, nye dɔmedzoe heliheli, ava wo dzi, eye maɖo yi ɖe wo yome, vaseɖe esime woatsrɔ̃ avɔ, Yehowa ye gblɔe!\nYehowa be: Mali nye fiazikpui ɖe Elam, eye matsrɔ̃ fia kple amegãwo siaa.\nKe magaɖo Elam te le ŋkeke mlɔeawo me, Yehowa ye gblɔe.


Ʋɔnudrɔ̃lawo 16 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Azerbaijani Azerbaijani (Cyrillic) Batak (Karo) Batak (Toba) Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malay Malayalam Malaysia Tokunɔgbe Maltese Marathi Maya Mexico Tokunɔgbe Mozambique Tokunɔgbe Myanmar Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nSamson yi Gaza (1-3)\nSamson kple Delila (4-22)\nSamson ƒe hlɔ̃biabia kple eƒe ku (23-31)\n16 Gbe ɖeka Samson yi Gaza, ekpɔ gbolo aɖe le afi ma, eye wòyi egbɔ. 2 Wova gblɔ na Gazatɔwo be: “Samson va afi sia.” Eya ta woɖe to ɖe teƒea hede xa ɖi nɛ zã bliboa katã le dua ƒe agbo nu. Wozi ɖoɖoe zã bliboa katã hegblɔ na wo nɔewo be: “Ne ŋu ke la, míawui.” 3 Ke Samson mlɔ anyi va se ɖe zã titina. Efɔ le zã titina eye wòho du la ƒe agbo kple agbo la ƒe ati eveawo hekpe ɖe gameti la ŋu. Ekɔ wo ɖe abɔta yi to si dze ŋgɔ Hebron la tame. 4 Le ema megbe la, nyɔnu aɖe si le Sorek Bali* me, si ŋkɔe nye Delila+ la ƒe nu lé dzi nɛ. 5 Eya ta Filistitɔwo ƒe kplɔlawo va nyɔnua gbɔ gblɔ nɛ be: “Ble enu*+ nàdze si nu si naa ŋusẽ triakɔ ma gbegbee kple ale si míawɔ akpe edzi ablae ahabɔbɔe ɖe anyi. Eye mía dometɔ ɖe sia ɖe ana klosalo akpe ɖeka alafa ɖeka wò ɖe esia ta.” 6 Emegbe Delila gblɔ na Samson be: “Meɖe kuku, gblɔ afi si nèkpɔ wò ŋusẽ gã la tsoe kple nu si woate ŋu atsɔ abla wò abɔbɔ wò ɖe anyi la nam.” 7 Samson gblɔ nɛ be: “Ne wotsɔ datimeka mumu* adre siwo meƒu haɖe o blam la, magbɔdzɔ azu abe ame bubuwo ke ene.” 8 Eya ta Filistitɔwo ƒe kplɔlawo tsɔ datimeka mumu adre siwo meƒu o la vɛ nɛ, eye wòtsɔ wo blae. 9 Azɔ wode xa ɖe xɔgã me, eye wòdo ɣli gblɔ nɛ be: “Samson, Filistitɔwo ƒo ɖe dziwò loo!” Kasia etso datimekawo abe ale si ko ɖetika tsona bɔbɔe ne dzo ƒoe ene.+ Eye womete ŋu nya eƒe ŋusẽ la tsoƒe o. 10 Emegbe Delila gblɔ na Samson be: “Kpɔ ɖa! èflum,* eye nèda alakpa nam. Azɔ meɖe kuku, gblɔ nu si woate ŋu atsɔ abla wòe la nam.” 11 Eye wògblɔ nɛ be: “Ne wotsɔ ka yeye siwo wometsɔ wɔ dɔ aɖeke kpɔ o blam la, magbɔdzɔ azu abe ame bubuwo ke ene.” 12 Eya ta Delila tsɔ ka yeyewo blae, eye wògblɔ be: “Samson, Filistitɔwo ƒo ɖe dziwò loo!” (Ɣemaɣi katã la, wode xa ɖe xɔgã me nɛ.) Eye wòtso kaawo le abɔ abe ka lɛ aɖe ko ene.+ 13 Esia megbe la, Delila gblɔ na Samson be: “Èdo movitɔm eye nèda alakpa nam+ va se ɖe fifi. Gblɔ nu si woate ŋu atsɔ abla wò la nam.” Eye wògblɔ nɛ be: “Ne ètsɔ avɔlɔ̃ka lɔ̃ ɖakɔ gbigbi adre siwo le ta nam.” 14 Eya ta etsɔ agbatrɔti trɔ ɖakɔawo, eye wògblɔ nɛ be: “Samson, Filistitɔwo ƒo ɖe dziwò loo!” Ale wòfɔ tso alɔ̃ me heho agbatrɔti la kple avɔlɔ̃ka la. 15 Eye wògblɔ nɛ be: “Aleke wɔ nèbe, ‘yelɔ̃m’+ evɔ wò dzi meku ɖe ŋunye o? Zi etɔ̃ sɔŋ nèflum, eye mègblɔ afi si wò ŋusẽ triakɔ la tso nam o.”+ 16 Esi wòɖea fu nɛ atraɖii, eye wòƒoa nya ɖe enu gbe sia gbe ta la, eva gloe* wòdi be yeaku boŋ.+ 17 Eya ta egblɔ eƒe dzimenya nɛ be: “Talũhɛ meka nye ta ŋu kpɔ o, elabena Mawu ƒe Naziritɔ menye tso gbe si gbe wodzim.*+ Ne wolũ ta nam la, ekema nye ŋusẽ la ado le menye, eye magbɔdzɔ azu abe ame bubuwo ke ene.” 18 Esi Delila kpɔ be egblɔ eƒe dzimenya na ye la, edɔ ame enumake be woaɖayɔ Filistitɔwo ƒe kplɔlawo+ vɛ, eye wògblɔ be: “Miva azɔ, elabena egblɔ eƒe dzimenya nam.” Ale Filistitɔwo ƒe kplɔlawo va egbɔ, eye wotsɔ ga la ɖe asi vɛ. 19 Ena wòdɔ alɔ̃ ɖe eƒe ata dzi; eye wòyɔ ŋutsu aɖe wòva lũ ɖakɔ adre siwo le ta nɛ. Esia megbe la, nyɔnu la nɔ ŋusẽ kpɔm ɖe edzi, elabena eƒe ŋusẽ la le dodom le eme. 20 Eye wòdo ɣli gblɔ be: “Samson, Filistitɔwo ƒo ɖe dziwò loo!” Enyɔ tso alɔ̃ me gblɔ be: “Mado go abe tsã ene,+ eye maʋuʋu ɖokuinye avo.” Ke menya be Yehowa dzo le ye gbɔ o. 21 Eye Filistitɔwo lée ho eƒe ŋkuwo le to me nɛ. Wokplɔe yi Gaza hede akɔblikunyowu evee, eye wòzu wɔtula le gaxɔ me. 22 Ke esi wolũ ta nɛ megbe la, eƒe ɖa gade asi toto me.+ 23 Filistitɔwo ƒe kplɔlawo ƒo ƒu be yewoasa vɔ gã aɖe na yewoƒe mawu Dagon+ ahatu aglo, elabena wogblɔ be: “Mía mawu tsɔ míaƒe futɔ Samson de asi na mí!” 24 Esi dukɔ la kpɔe la, wokafu woƒe mawu la be: “Mía mawu tsɔ míaƒe futɔ, ame si gblẽ míaƒe anyigba+ eye wòwu míaƒe ame gbogbo aɖewo la de asi na mí.”+ 25 Esi woƒe dzi le dzidzɔ kpɔm ta la, wogblɔ be: “Miyɔ Samson vɛ ne wòado nukokoe na mí.” Ale woyɔ Samson tso gaxɔ la me vɛ be wòaɖe modzaka na yewo; eye wona wòtɔ ɖe sɔtiawo dome. 26 Eye Samson gblɔ na ŋutsuvi si lé eƒe asi le ekplɔm la be: “Na malé sɔti siwo dzi xɔa le la, ne maziɔ ɖe wo ŋu.” 27 (Ke ŋutsuwo kple nyɔnuwo yɔ xɔ la taŋ. Filistitɔwo ƒe kplɔlawo katã le afi ma, eye ŋutsu kple nyɔnu siwo ade akpe etɔ̃ la le xɔa ta le Samson ƒe nukokoedoname la kpɔm.) 28 Eye Samson+ yɔ Yehowa gblɔ be: “Aƒetɔ Dziɖulagã Yehowa, meɖe kuku ɖo ŋku dzinye; Oo Mawu, meɖe kuku do ŋusẽm+ zi ɖeka sia ko, eye na mabia hlɔ̃ Filistitɔwo ɖe nye ŋku eveawo dometɔ ɖeka ta.”+ 29 Ale Samson lé titinasɔti eve siwo dzi xɔa le la goŋgoŋ, eƒe ɖusi le ɖeka ŋu, eye eƒe miasi le evelia ŋu. 30 Eye Samson do ɣli be: “Maku* kple Filistitɔwo!” Eye wòtutu wo kple eƒe ŋusẽ katã, eye xɔ la mu dze kplɔlaawo kple ame siwo katã le xɔa me la dzi.+ Ale wòwu ame geɖe le eƒe kuɣi wu ame siwo wòwu le eƒe agbenɔɣi.+ 31 Emegbe nɔviawo kple fofoa ƒe ƒometɔwo katã va kɔe dzoe. Wotsɔe yi ɖaɖi ɖe fofoa Manoa+ ƒe yɔdo me le Zora+ kple Estaol dome. Edrɔ̃ ʋɔnu na Israel ƒe blaeve.+\n^ Alo, “Ƒoe ɖe enu.”\n^ Alo, “lãmeka mumu.”\n^ Alo, “ètrɔm to eme.”\n^ Alo, “eva glo eƒe luʋɔ.”\n^ Egɔmeɖeɖe tẽe, “tso danye ƒe vidzidɔ me.”\n^ Alo, “nye luʋɔ naku.”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Samoan Sepedi Silozi Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese\nEsi nyɔnu aɖe si le eƒe ƒe 50-awo me la se be kansa le ye ŋu la, egblɔ be: “Mese le ɖokuinye me be tohehee wònye nam.” Eɖo ŋku nu gbegblẽ aɖe si wòwɔ ƒe geɖe do ŋgɔ la dzi heƒo nya ta be: “Anye Mawue to esia dzi le gbɔgblɔm nam be mewɔ nu vɔ̃.”\nNE AME geɖewo ɖo nɔnɔme sesẽwo me la, wosena le wo ɖokui me be Mawue le to hem na yewo le nu gbegblẽ aɖe si yewowɔ va yi la ta. Ne kuxiwo va do agbogbo ɖe wo dzi le vo me eye wotɔtɔ le wo ɖokui me la, wofaa konyi be: “Nu ka tae wònye dzinyee nu sia adzɔ ɖo? Nu kae mewɔ si na wòle be nu sia nadzɔ ɖe dzinye?” Ðe wòle be míaƒo nya ta be míaƒe kuxiwo nye kpeɖodzi be Mawu megakpɔ ŋudzedze ɖe mía ŋu oa? Ðe kuxi siwo vaa mí ame ɖekaɖekawo dzi nye tohehe tso Mawu gbɔa?\nMawusubɔla Wɔnuteƒewo To Nɔnɔme Sesẽwo Me\nBu nu si Biblia gblɔ tso ŋutsu aɖe si ŋkɔe nye Hiob ŋu kpɔ. Gbe ɖeka kple eƒe zãdodo ko la, eƒe nunɔamesiwo katã nu yi le vo me. Eyome ya ʋuduʋudu aɖe ƒo hewu via ewoawo katã. Ema megbe kpuie la, dɔ vɔ̃ɖi nyɔŋu aɖe va dze eya ŋutɔ dzi. (Hiob 1:13-19; 2:7, 8) Nɔnɔme sesẽ mawo na Hiob do ɣli be: “Mawu ƒe asi ƒom.” (Hiob 19:21) Edze ƒãa be Hiob se le eɖokui me be Mawue nɔ to hem na ye, abe ale si ko ame geɖe sena le wo ɖokui me egbea ene.\nKe hã, Biblia ɖee fia be, hafi nɔnɔme sesẽ mawo nava Hiob dzi la, Mawu ŋutɔ gblɔ tso eŋu be “enye ame maɖifɔ, ame dzɔdzɔe kple mawuvɔ̃la, eye wòtsri nu vɔ̃ɖi.” (Hiob 1:8) Ŋudzedzekpɔɖeameŋunya siawo si Mawu gblɔ tso Hiob ŋu la ɖee fia kɔtɛ be nɔnɔme sesẽ siwo va edzi la menye tohehe tso Mawu gbɔ o.\nLe nyateƒe me la, ame dzɔdzɔe siwo to nɔnɔme sesẽwo me ƒe ŋutinyawo le Biblia me taŋ. Togbɔ be Mawu subɔla wɔnuteƒee Yosef nye hã la, wodee gaxɔ me madzemadzee hena ƒe geɖe. (1 Mose 39:10-20; 40:15) “Lãmegbegblẽ enuenu” ɖe fu na Kristotɔ wɔnuteƒe Timoteo. (1 Timoteo 5:23) Wowɔ fu Yesu Kristo si mewɔ nu vɔ̃ kpɔ o la kura gɔ̃ hã vevie, eye wòku le vevesese helĩhelĩ me mlɔeba. (1 Petro 2:21-24) Eya ta anye vodada be míaƒo nya ta be fukpekpewo nye Mawu ƒe ŋudzedzemakpɔmakpɔ ɖe ame ŋu ƒe dzesi. Ke ne menye Mawu gbɔe míaƒe fukpekpewo tsona o, eye wòanye ame bubu aɖee la, ke ame kae?\nNu Siwo Gbɔ Míaƒe Fukpekpewo Tsona\nBiblia ɖee fia be Satana Abosam ye he fukpekpewo va Hiob dzi. (Hiob 1:7-12; 2:3-8) Tsɔ kpe ɖe eŋu la, eɖee fia be Satana koŋ gbɔe kuxi siwo le mía dzi vam egbea la tso esime wògblɔ be: “Baba na anyigba kple atsiaƒu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.” (Nyaɖeɖefia 12:12) Esi Satana nye “xexe sia dzi ɖula” ta la, ekpɔa ŋusẽ ɖe ame geɖe dzi woƒoa wo ɖokuiwo ɖe nu vɔ̃ɖi siwo hea fukpekpe kple dzigbãnya manyagblɔwo vɛ la wɔwɔ me.—Yohanes 12:31; Psalmo 37:12, 14.\nKe hã, mele be míanɔ fɔ bum Abosam ɖe fukpekpe ɖe sia ɖe si va mía dzi la ta o. Le nu vɔ̃ kple blibomademade si dome míenyi ta la, míewɔa nyametsotso manyomanyo siwo tea ŋu hea kuxiwo vaa mía dzi. (Psalmo 51:7; Romatɔwo 5:12) Le kpɔɖeŋu me, bu ame aɖe si ŋutɔ ɖoe gbe nuɖuɖu nyuie eye meɖina ɖe eme nyui hã o ŋu kpɔ. Ne agbenɔnɔ sia va he lãmesẽkuxi aɖewo va edzi mlɔeba la, ɖe wòle be wòabu fɔ Abosam ɖe esia ta? Ao, nyametsotso maɖɔʋu si ame sia wɔ la me tsonu vɔ̃woe nye ema ŋem wòle. (Galatiatɔwo 6:7) Le go ma me la, ɖeko wòle abe ale si Biblia me lododo aɖe gblɔe ene be: “Amegbetɔ ƒe bometsitsie nana eƒe mɔ glɔ̃na.”—Lododowo 19:3.\nMlɔeba la, ele be míanya be afɔku siwo dzɔna ɖe mía dzi la dometɔ geɖe nyea “azãgbe kple nuɖiɖeame” me tsonuwo. (Nyagblɔla 9:11) Bu eŋu kpɔ be ame aɖee nye ema le vo me ko tsi te dzadza hele eƒom. Ne ɖeko tsia aƒoe vie alo ametia katã aƒo tsi kpenyee la, anɔ te ɖe afi si wòle hafi tsia te dzadza dzi. Nenema kee le “ɣeyiɣi sesẽ siwo me nɔnɔ sesẽ” siawo si me míele me la, kuxi sue aɖewo ate ŋu atrɔ kpata ahe nɔnɔme sesẽ geɖewo ava ame dzi. (2 Timoteo 3:1-5) Ale si gbegbe nɔnɔme sesẽ mawo akpɔ ŋusẽ ɖe mía dzii la anɔ te ɖe ɣeyiɣi si me nua dzɔ kple nɔnɔme siwo me tom míele, siwo ŋu míate ŋu awɔ nu boo aɖeke, alo naneke kura le o la dzi. Ðe esia fia be nenema koe nɔnɔme sesẽwo anɔ mía dzi vam ɖaa?\nKuxiwo Katã Nu Ayi Kpuie\nDzidzɔtɔe la, Yehowa Mawu ahe kuxiwo katã ava nuwuwui kpuie. (Yesaya 25:8; Nyaɖeɖefia 1:3; 21:3, 4) Hafi ɣemaɣi naɖo la, eɖee fia be yetsɔa ɖe le eme na mí to “nufiafia” kple “akɔfafa si míekpɔna le Ŋɔŋlɔawo me” nana mí me, bene míate ŋu akpe akɔ kple nɔnɔme sesẽ siwo vaa mía dzi fifia ahanɔ mɔ kpɔm na etsɔmeyayra wɔnuku siwo tu aƒe. (Romatɔwo 15:4; 1 Petro 5:7) Ɣemaɣi la, ame siwo nye ame dzɔdzɔewo le Mawu ŋkume la anɔ agbe tegbee le xexe yeye aɖe me, afi si kuxi aɖeke magado nuƒo na wo le o.—Psalmo 37:29, 37.—g09 01-E.\n▪ Ame vɔ̃ɖiwo koe toa nɔnɔme sesẽwo mea?—Hiob 1:8.\n▪ Ðe wòle be míabu fɔ Abosam ɖe míaƒe kuxiwo katã ta?—Galatiatɔwo 6:7.\n▪ Ðe fukpekpewo anɔ anyi ɖaa?—Nyaɖeɖefia 21:3, 4.\n“Azãgbe kple nuɖiɖeame li na wo katã.”—Nyagblɔla 9:11\nƉoe Ɖe Amewo Ɖoe Ɖe Amewo Ðe Wò Kuxiwo Nye Tohehe Tso Mawu Gbɔa?\ng 1/09 axa 26-27


Nyɔ! | No. 6 2017\nGBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Haitian Creole Hebrew Hiligaynon Hindi Hmong (Ɣi) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luganda Luvale Macedonian Macua Malagasy Malayalam Maltese Marathi Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshwa Tsonga Turkish Twi Ukrainian Urdu Vietnamese Waray-Waray Welsh Wolaita Xhosa Yoruba Zulu\nƑe ewo koe viwòŋutsuvi xɔ, gake ele dadam!\nEdi be ame sia ame nawɔ nu ɖe ye ŋu etɔxɛe.\nÀbia be, ‘Nu ka tae wòle nu wɔm nenema? Medi be dzi nadzɔe, gake menye be wòabu be yenyo wu ame sia ame o ɖe!’\nÐe wòanya wɔ be woafia ɖeviwo be woabɔbɔ wo ɖokuiwo evɔ esia mana woabui be yewomele ɖeke me oa?\nLe ƒe siawo me la, wole dzi dem ƒo na dzilawo be woanɔ wo viwo ƒe didiwo dzi wɔm na wo; woanɔ wo kafum ne womewɔ naneke si dze kafukafu o gɔ̃ hã; eye womeganɔ to hem na wo o. Amewo bu be ne wona ɖeviwo kpɔe be ame veviwoe yewonye la ana woase le wo ɖokuiwo me be asixɔxɔ le yewo ŋu ne wotsi. Gake aleke nuwo le fifia? Agbalẽ aɖe (Generation Me) gblɔ be: “Le esi ɖeviwo nanye dzidzɔme siwo wɔa nu ɖe ɖoɖo nu teƒe la, ena boŋ be wova zu ɖokuiŋudzelawo ale gbegbe.”\nNe ɖevi siwo wokafuna wògbɔa eme va tsi eye nuwo meva yi na wo ale si wokpɔ mɔe o alo wohe nya ɖe wo ŋu loo alo wodo kpo nu le nane me la, dzi ɖena le wo ƒo. Esi wofia wo tso ɖevime be woabu woawo ŋutɔ ko ƒe didiwo ŋu ta la, ne wotsi la, esesẽna na wo be woadze xɔ̃ amewo eteƒe nadidi. Esia na be nu tena ɖe wo dometɔ geɖe dzi eye woléa blanui.\nÐeviwo va kpɔnɛ be asixɔxɔ ŋutɔŋutɔ le yewo ŋu menye to ale si wogblɔna na wo enuenu be wole etɔxɛ ta o, ke boŋ to nu siwo woawo ŋutɔwo te ŋu wɔ nyuie la dzi. Esia bia nu geɖe wu be woaka ɖe wo ɖokuiwo dzi ko. Ele be woasrɔ̃ nu siwo woate ŋu awɔ, ate ewɔwɔ kpɔ ahabi ɖe eme. (Lododowo 22:29) Ele be woasrɔ̃ ale si woatsɔ ɖe le ame bubuwo ƒe nuhiahiãwo hã me. (1 Korintotɔwo 10:24) Esiawo katã bia ɖokuibɔbɔ.\nKafu ɖevia ne ehiã. Ne viwònyɔnuvi dze agbagba le sukudodokpɔ aɖe me la, kafui. Ne medze agbagba o la, mègagblɔ be eƒe nufiala gbɔe wòtso o. Esia mana wòasrɔ̃ ɖokuibɔbɔ o. Ke boŋ kpe ɖe eŋu wòasrɔ̃ nu si wòawɔ be wòawɔ dɔ nyuie ɣebubuɣi lae. Kafui ɖe nu ŋutɔŋutɔ aɖe si wòwɔ ta.\nÐɔe ɖo ne ehiã. Esia mefia be nàhe nya ɖe viwòa ŋu le vodada ɖe sia ɖe si wòwɔ ta o. (Kolosetɔwo 3:21) Gake ne ewɔ vodada gãwo la, ele be nàɖɔe ɖo. Nenema kee nàɖɔe ɖo ne eɖe nɔnɔme gbegblẽ aɖewo hã fia. Ne menye nenema o la, woatsi esi.\nLe kpɔɖeŋu me, tsɔe be viwòŋutsuvi dina be yeaƒo adegbe. Ne mèɖɔe ɖo o la, ava zu dadala eye amewo malɔ̃ be yewoate ɖe eŋu. Eya ta ɖe eme na viwòa be adegbeƒoƒo menyo, ate ŋu ana be ŋu nava kpee gbe ɖeka. (Lododowo 27:2) Ðe eme nɛ hã be, ame si bɔbɔa eɖokui la meléa nu siwo wòate ŋu awɔ ɖe nu nɔa gbɔgblɔm na amewo o. Ne èɖɔe ɖo alea le lɔlɔ̃ me la, ana wòasrɔ̃ ɖokuibɔbɔ eye maklo bubu le eŋu o.—Biblia ƒe mɔfiame: Mateo 23:12.\nKpe ɖe viwòa ŋu wòakpɔ ale si tututu agbea le. Ne wotsɔa nu sia nu si ɖeviwo bia naa wo la, woabui be yewodze na nu mawo godogodo. Le kpɔɖeŋu me, ne viwò di be nàƒle nane na ye evɔ wò ga made enu o la, ɖe nu si ta wòle be mianɔ agbe ɖe ga si le mía si nu la me nɛ. Ne ehiã be miate fli ɖe teƒe aɖe si míeɖo be yewoayi alo mɔzɔzɔ aɖe me la, ɖe eme nɛ be etea ŋu dzɔna, eye nàgblɔ nu si kpena ɖe ŋuwò nènɔa te ɖe nu mawo tɔgbi nu nɛ. Mèganɔ agbagba dzem be yeakpɔ ye viwo ta tso kuxi ɖe sia ɖe me o, ke boŋ kpe ɖe wo ŋu be woate ŋu anɔ te ɖe kuxiwo nu ne wotsi.—Biblia ƒe mɔfiame: Lododowo 29:21.\nDe dzi ƒo na wo be woana nu. Na viwòa nakpɔe be “dzidzɔ geɖe le nunana me wu nuxɔxɔ.” (Dɔwɔwɔwo 20:35) Le mɔ ka nu? Miate ŋlɔ ame siwo ɖewohĩ miate ŋu aɖi asi na, ame siwo woaɖo ʋu na alo aɖɔ nane si gblẽ ɖo na la ƒe ŋkɔwo ɖi. Kplɔ viwòa ɖe ɖokuiwò ŋu, ne miakpe ɖe ame siawo dometɔ aɖe ŋu. Na viwòa nakpɔ ale si dzi dzɔa wò eye wò dzi dzea eme ne èle kpekpem ɖe amewo ŋu. Esia ana viwòa nasrɔ̃ ɖokuibɔbɔ ne ele ŋku lém ɖe kpɔɖeŋu si nèɖona la ŋu.—Biblia ƒe mɔfiame: Luka 6:38.\n“Ame si doa eɖokui ɖe dzi la, woabɔbɔe ɖe anyi, eye ame si bɔbɔa eɖokui la, woadoe ɖe dzi.”—Mateo 23:12.\n“Ne ame aɖe wɔa vi na eƒe subɔvi tso ɖevime la, ava zu ame madakpe emegbe.”—Lododowo 29:21.\n“Minɔ nu nam amewo.”—Luka 6:38.\nBU AME BUBUWO BE WONYE GÃ WU\nBiblia gblɔ be: “Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi, ale be miaganɔ miawo ŋutɔ miaƒe nyonyo ko dim o, ke miadi ame bubuwo hã ƒe nyonyo.”—Filipitɔwo 2:3, 4.\nÐevi si wofia nui alea la, abu ame bubuwo be wonye gã wu ye le mɔ aɖe nu kokoko. Esia ana be dadagbɔgbɔ si le xexea me egbea makpɔ ŋusẽ ɖe edzi o, ke boŋ ana wòabɔbɔ eɖokui.\nAle Si Nàkafu Viwò\nKpeɖodziwo fia be ɖeviwo kafukafu ƒe mɔnu ɖeka aɖe ɖea vi wu.\nNYATI SI LE AKPAA DZI Ðe Nuwo Le Gbegblẽm Ðe Edzi Le Xexea Me Wu Ale Si Wonɔa?\nNYATI SI LE AKPAA DZI Ðe Nuwo Le Gbegblẽm Ðe Edzi Le Xexea Mea?—Ale Si Míawɔ Akpɔ Ŋuɖoɖoawo\nNYATI SI LE AKPAA DZI Ðe Nuwo Le Gbegblẽm Ðe Edzi Le Xexea Mea?—Nya Kae Biblia Gblɔ?\nHELP FOR THE FAMILY Ale Si Woafia Ðokuibɔbɔ Ðeviwo\nLANDS AND PEOPLES Tsaɖiɖi Yi New Zealand\nTHE BIBLE'S VIEWPOINT Mawu Ƒe Ŋkɔ\nNyɔ! 2017 Me Nyawo Diƒe\nNusɔsrɔ̃ 20: Nye Nyateƒetola\nAleke Mawɔ Ake Ðe Subɔsubɔha Vavã Ŋu?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Ðe Nuwo Le Gbegblẽm Ðe Edzi Le Xexea Mea?\nÐe Nuwo Le Gbegblẽm Ðe Edzi Le Xexea Mea?\nNYƆ! Ðe Nuwo Le Gbegblẽm Ðe Edzi Le Xexea Mea?\nNu Ka Tututue Dzɔ Ðe Vihehe Dzi?


Nu Kawoe Wòle Be Manya Tso Elektronikfefewo Ŋu? | Sɔhɛwo Biana Be\nGBE BUBU Abkhaz Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hausa Hebrew Hiligaynon Hindi Hungarian Iban Icelandic Iloko Indonesian Italian Japanese Kachin Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Norwegian Ossetian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tsonga Turkish Twi Ukrainian Valencian Vietnamese Xhosa Yoruba Zulu\nElektronikfefewo ŋuti dodokpɔ\nLe United States (États-Unis) afi si adzɔha siwo wɔa elektronikfefewo kpɔa ga miliɔn akpe geɖe tso nu siawo dzadzra me me la . . .\nƑe nenie ame siwo ƒoa fefe siawo la ƒe akpa gãtɔ xɔna?\nŊutsu kple nyɔnu siwo ƒoa elektronikfefe siawo ƒe agbɔsɔsɔme ɖe?\nŊutsu 55 le alafa me; nyɔnu 45 le alafa me\nŊutsu 15 le alafa me; nyɔnu 85 le alafa me\nAme hatsotso eve siawo dometɔ ka ƒe akpa gãtɔe ƒoa elektronikfefewo wu?\nNyɔnuvi siwo xɔ ƒe 18 kple esi wu ema\nŊutsuvi siwo xɔ ƒe 17 kple esiwo mekpɔ xɔ ƒe ma o\nŊuɖoɖoawo (wotu wo ɖe ƒe 2013 ƒe nyatakakawo dzi):\nB. Ƒe 30.\nA. Nyɔnu 45 le alafa me ye ƒoa wo, esia nye fefe siawo ƒolawo katã ƒe afã kloe.\nA. Nyɔnuvi siwo xɔ ƒe 18 kple esiwo tsi wu ema la woe nye ame siwo ƒoa fefe siawo katã ƒe 31 le alafa me, evɔ ŋutsuvi siwo xɔ ƒe 17 kple esiwo mekpɔ xɔe haɖe o nye fefe siawo ƒolawo ƒe 19 le alafa me.\nNyatakaka mawo na nèkpɔ ame siwo ƒoa fefe siawo wu. Gake nyatakaka mawo meɖe ŋusẽ si fefe mawo kpɔna ɖe dziwò la fiana o, eɖanye nyuia alo gbegblẽa o.\nNya siawo siwo wogblɔ tso elektronikfefewo ŋu dometɔ ka dzie nèda asi ɖo?\n“Wonye mɔnu nyui aɖe siwo nana be ƒometɔwo dome nɔna kplikplikpli.”—Irene.\n“Wonye mɔnu nyui aɖe si dzi míetona sina le agbemenyawo nu.”—Annette.\n“Wonana míebua tame.”—Christopher.\n“Wonana míesrɔ̃a ale si míakpɔ míaƒe kuxiwo gbɔ.”—Amy.\n“Wonana míezãa míaƒe susuwo; wonana míebua tame, wɔa ɖoɖo ɖe nuwo ŋu henyana ale si míawɔ aɖo wo gbɔ.”—Anthony.\n“Fefe aɖewo nana mí kple mía xɔlɔ̃wo míewɔa nu aduadu.”—Thomas.\n“Fefe aɖewo nye kamedede eye wonana ame nɔa lãmesẽ me.”—Jael.\nÈda asi ɖe nya siawo dometɔ aɖewo—alo wo katã gɔ̃ hã dzia? Videofefewo ate ŋu akpɔ ŋusẽ nyuiwo ɖe míaƒe susu kple ametia dzi. Togbɔ be fefe aɖewo nye modzakaɖeɖe ko eye “wonye mɔnu nyui aɖe si dzi míetona sina le agbemenyawo nu” abe ale si Annette gblɔe ene hã la, menye ɣesiaɣie wònyea nu gbegblẽ o.\n● Biblia gblɔ be “ɣeyiɣi li na nu sia nu wɔwɔ le dziƒoa te,” esia lɔ fefe hã ɖe eme.—Nyagblɔla 3:1-4.\nÐe elektronikfefewo xɔa wò ɣeyiɣiwo katã?\n“Ne menya dze eƒoƒo gɔme ko la, esesẽna nam be matɔ. Menɔa gbɔgblɔm na ɖokuinye be, ‘Magaƒo vi aɖe ko!’ Kaka manya la, gaƒoƒo eve va yi xoxo eye megblẽ ɣeyiɣi geɖe tsɔ ƒo fefe siawo xoxo!”—Annette.\n“Videofefewo tea ŋu gblẽa ɣeyiɣi na ame ŋutɔ. Ànɔ anyi anɔ eƒom gaƒoƒo geɖe ahasusui be yewɔ nane de goe, elabe èkpɔe be yeɖu dzi zi atɔ̃ le fefea me, gake le nyateƒe me la, mewɔ nemi teti o.”—Serena.\nNya vevitɔ: Ne wò ga fiã la, àgate ŋu akpɔ bubu emegbe. Gake mele alea le ɣeyiɣi gome o. Le susu sia nu la, ɣeyiɣi xɔ asi wu ga. Eya ta mègaɖe mɔ fefewo nagblẽ ɣeyiɣi na wò o!\n● Biblia gblɔ be: “Miyi edzi miazɔ le nunya me . . . miwɔ miaƒe ɣeyiɣi ŋu dɔ le mɔ nyuitɔ nu.”—Kolosetɔwo 4:5..\nÐe elektronikfefewo kpɔa ŋusẽ ɖe wò susu dzia?\n“Wowɔa ŋutasẽnu siwo ta woade ame ga alo atso kufia na ame la le videofefewo me faa.”—Seth.\n“Le fefe geɖewo me la, ehiãna be amewo naɖu woƒe futɔwo dzi ale be woate ŋu aɖo woƒe taɖodzinuwo gbɔ. Zi geɖe la, esia biana be woawu wo anyratɔe.”—Annette.\n“Ɣeaɖewoɣi ne wò kple xɔ̃wò miele fefea ƒom la, màganya kura be ye xɔlɔ̃e yele gbɔgblɔm na be, ‘Ku la!’ alo ‘Mawu wò!’ o.”—Nathan.\nNya vevitɔ: Ƒo asa na fefe siwo me wowɔa nu siwo Mawu lé fui, abe ŋutasẽnuwɔwɔ, gbɔdɔnuwo alo gbegblẽnuwo wɔwɔ kple trɔ̃subɔsubɔ alo gbɔgbɔyɔyɔ ene.—Galatiatɔwo 5:19-21; Efesotɔwo 5:10; 1 Yohanes 2:15, 16.\n● Biblia gblɔ be Yehowa lé fu “ame sia ame si lɔ̃a ŋutasẽnuwɔwɔ,” menye ame siwo wɔnɛ ɖeɖe koe o. (Psalmo 11:5) Nenye be elektronikfefewo meɖe ame si nèdi be yeava nye la fia o hã la, ate ŋu aɖe ame si nènye xoxo la afia.\nBu nya sia ŋu: Agbalẽ si nye Ale Si Nàlé Ðokuiwò Kpoo (ele yevugbe me) gblɔ be “anɔ eme godoo be videofefe siwo me wowɔa ŋutasẽnuwo le kpɔa ŋusẽ gã aɖe ɖe ɖeviwo ƒe nuwɔnawo dzi wu televisiondzifefewo, elabe menye film-meme xɔŋkɔawo ƒe adãwɔwɔ kple woƒe amewuwu teƒe ko wonɔa kpɔkpɔm o, ke boŋ wobunɛ be yewo ŋutɔwoe nye film-meme xɔŋkɔawo. Esi fefewo le abe nufialawo le sukuxɔ me ene ta la, nu si koŋ wofiaa amewoe nye ŋutasẽnuwɔwɔ.”—Tsɔe sɔ kple Yesaya 2:4.\nSɔhɛ geɖewo srɔ̃ ale si woada sɔ le elektronikfefewo zazã me. Kpɔ esia ƒe kpɔɖeŋu eve aɖewo ɖa.\n“Tsã la, menɔa videofefewo ƒom ʋuu zã koe tina. Menɔa gbɔgblɔm na ɖokuinye be: ‘Menye gaƒoƒo atɔ̃ ƒe alɔ̃ koe mehiã oa? Magaƒo vi aɖe kpɔ.’ Gake fifia meva srɔ̃ ale si mada sɔ le videofefewo gome. Mebua videofefewo be wonye modzakaɖeɖe dodzidzɔname nyui aɖe si me manɔ gome kpɔm le ɣeaɖewoɣi. Gake ele be mawɔ nu sia nu le ŋuɖɔɖo me.”—Joseph.\n“Meɖe videofefewo ƒoƒo dzi kpɔtɔ, eye mekpɔa ɣeyiɣi wɔa nu geɖewo! Metrɔ asi le nye gbeƒãɖeɖedɔa ŋu wòganyo wu, mekpɔa vovo ɖe míaƒe hamea me tɔwo ŋu, eye mete ŋu srɔ̃ haƒoƒo gɔ̃ hã. Nu bubu geɖewo li mate ŋu awɔ!”—David.\n● Biblia gblɔ be ŋutsu kple nyɔnu siwo si nuteƒekpɔkpɔ su ‘dana sɔna le nuwɔna me.’ (1 Timoteo 3:2, 11) Wosea vivi na modzakaɖeɖe, gake woɖoa seɖoƒe nɛ, eye wotea ŋu ɖua wo ɖokui dzi wɔa esia.—Efesotɔwo 5:10.\nNya vevitɔ: Elektronikfefewo ate ŋu anye modzakaɖeɖe nyui aɖe nenye be woɖo seɖoƒe na wo. Gake mègana fefeawo naxɔ wò ɣeyiɣiwo le asiwò alo awɔe be wò ŋku nadzo le agbemenu vevitɔwo dzi o. Le nyateƒe me la, le esi nàɖoe kplikpaa be yeaɖu dzi le fefe aɖe me teƒe la, ɖe manyo wu be nàɖoe be yeaɖo yeƒe agbemetaɖodzinuwo gbɔ ale be nànye dziɖula le agbemenuwɔna ŋutɔŋutɔwo me oa?\n“Ne videofefewo le wò xɔ dɔme eye mètea ŋu ɖua ɖokuiwò dzi o la, di teƒe bubu na wo! Ele bɔbɔe be nàɖo ɣeyiɣi ɖe wo ƒoƒo ŋu, gake ne wole wò xɔ dɔme ya la, wo ƒoƒo dzi ko nànɔ zã bliboa katã.”—Madison.\n“Gbɔgblɔ na ame ɖokui be yeadzudzɔe le miniti 10 alo 20 me la mewɔa dɔ gbeɖe o. Ɣeaɖewoɣi la, ahiã be nàtso kplaa, atsi fefea ahadi nu bubu aɖe awɔ. Ðe manyo be nàte ‘videofefewo tete ame ɖokui’ kpɔ oa? Dzudzɔ videoƒoƒo ŋkeke ʋɛ aɖewo, eye nàtsɔ nu bubuwo abe baskɛtbɔl ene ƒoƒo aɖɔli wo.”—Corbin.\n“Ne ènɔa videofefe aɖe ƒom kaka zã ga ɖeka ƒona alo wua ema kura la, ke videofefe ma kpɔ ŋusẽ ɖe dziwò ale gbegbe be fefeae va ɖoa ɣeyiɣi si wòle be nàmlɔ anyi la na wò. Medea ame ƒe lãmesẽ dzi kura o, eye mehiã be nàɖe mɔ esia nana ɖeɖi nate ŋuwò le ŋufɔke o.”—Alexandria.\nƉoe Ɖe Amewo Ɖoe Ɖe Amewo Nu Kawoe Wòle Be Manya Tso Elektronikfefewo Ŋu?\nVideofefewo: Wòe Le Dzi Ðum Ŋutɔŋutɔa?


Yohanes 6 | Biblia Le Internet Dzi | Xexe Yeye Gɔmeɖeɖe (1984)\n6 Le nu siawo megbe la, Yesu dzo yi Galilea ƒu, alo Tiberia, la godo. 2 Gake ameha gã aɖe dze eyome, elabena wonɔ dzesi siwo wɔm wònɔ henɔ dɔ dam na dɔnɔwo la kpɔm. 3 Eya ta Yesu yi to aɖe dzi, eye woa kple eƒe nusrɔ̃lawo bɔbɔ nɔ anyi ɖe afi ma. 4 Ke Yudatɔwo ƒe ŋkekenyui, si nye ŋutitoto la nɔ ɖoɖom. 5 Eya ta esi Yesu fɔ mo dzi, eye wòkpɔ be ameha gã aɖe gbɔna ye gbɔ la, egblɔ na Filipo be: “Afi kae míakpɔ abolo le aƒle na ame siawo woaɖu?” 6 Ke hã, enɔ esia gblɔm be yeatsɔ adoe kpɔ, elabena eya ŋutɔ nya nu si wɔ ge wòala. 7 Filipo ɖo eŋu nɛ be: “Abolo denario alafa eve kura gɔ̃ hã made wo nu, be ame sia ame nakpɔ vi aɖe o.” 8 Eƒe nusrɔ̃lawo dometɔ ɖeka si nye Andrea, Simon Petro nɔvi, gblɔ nɛ be: 9 “Ŋutsuvi aɖe le afii, si si ƒobolo atɔ̃ kple tɔmelã sue eve le. Gake afi kae esia ade na ame gbogbo siawo?” 10 Yesu gblɔ be: “Mina ameawo nanɔ anyi abe ale si wonɔa anyi ɖua nui ene.” Ke gbe mumu geɖe le afi ma. Eya ta ameawo nɔ anyi; ŋutsu abe akpe atɔ̃ ene. 11 Eye Yesu tsɔ aboloawo, eye esi wòda akpe vɔ la, etsɔ wo na ame siwo bɔbɔ nɔ anyi la, nenema kee wòna tɔmelã sueawo wo le ale si wodi la nu. 12 Gake esi woɖi ƒo vɔ la, egblɔ na eƒe nusrɔ̃lawo be: “Miƒo kakɛ siwo susɔ la nu ƒu, bene naneke dome nagagblẽ o.” 13 Eya ta woƒo wo nu ƒu, eye ƒobolo atɔ̃ siwo ameawo ɖu, ƒe kakɛ siwo susɔ la, yɔ kusi wuieve. 14 Eye esi ameawo kpɔ dzesi siwo wòwɔ la, wote gbɔgblɔ be: “Vavãe, ame siae nye nyagblɔɖila si ƒe nya wogblɔ ɖi be ava xexea me la.” 15 Eya ta esi Yesu nya be wole vava ge, eye woalé ye sesẽe aɖo fiae la, eɖe eɖokui ɖe aga yi to la dzi. 16 Esi fiẽ ɖo la, eƒe nusrɔ̃lawo ɖi va ƒua nu, 17 eye esi woge ɖe tɔdziʋu aɖe me la, wokui be yewoatso ƒua ayi Kapernaum. Zã do xoxo, gake Yesu meva wo gbɔ haɖe o. 18 Eye ƒu la de asi agbodzedze me le ya sesẽ aɖe si nɔ ƒoƒom la ta. 19 Gake esi woku tɔdziʋua abe kilometa atɔ̃ alo ade ene megbe la, wokpɔ Yesu wònɔ ƒua dzi zɔm gbɔna nɔ tetem ɖe ʋu la ŋu; eye vɔvɔ̃ ɖo wo. 20 Gake egblɔ na wo be: “Nyee, migavɔ̃ o!” 21 Eya ta wolɔ̃ be yewoaxɔe ɖe tɔdziʋua me, eye ʋu la ɖi go ɖe afi si wonɔ didim be yewoayi la. 22 Le ŋkeke si kplɔe ɖo dzi la, ameha si nɔ tsitre ɖe ƒua ƒe go kemɛ dzi la kpɔ be tɔdziʋu aɖeke menɔ afi ma o, negbe sue aɖe ko, eye be Yesu meɖo tɔdziʋua kple eƒe nusrɔ̃laawo o, ke boŋ eƒe nusrɔ̃laawo ɖeɖe koe dzo; 23 gake tɔdziʋuwo tso Tiberia va afi si medidi tso teƒe si woɖu abolo si ta Aƒetɔ la da akpe ɖo la gbɔ o. 24 Eya ta esi ameha la kpɔ be Yesu mele afi ma o, eye be eƒe nusrɔ̃lawo hã meli o la, woɖo woƒe ʋu sueawo, eye wova Kapernaum va Yesu di ge. 25 Eya ta esi wokpɔe le ƒua ƒe go kemɛ dzi la, wogblɔ nɛ be: “Rabi, ɣekaɣie nèva ɖo afi sia?” 26 Yesu ɖo eŋu na wo gblɔ be: “Vavã, vavã mele egblɔm na mi be: Menye esi miekpɔ dzesiwo tae miele diyem ɖo o, ke boŋ esi mieɖu abolo ɖi ƒo tae. 27 Miwɔ dɔ, menye ɖe nuɖuɖu si gblẽna ta o, ke boŋ ɖe nuɖuɖu si nɔa anyi hena agbe mavɔ la ta, si Amegbetɔvi la ana mi; elabena Fofo la, ɛ̃ Mawu, ɖo dzesi aɖe ame sia ŋu be yekpɔ ŋudzedze ɖe eŋu.” 28 Eya ta wogblɔ nɛ be: “Nu kae míawɔ, bene míawɔ Mawu ƒe dɔwo?” 29 Yesu ɖo eŋu gblɔ na wo be: “Mawu ƒe dɔ lae nye be, miaɖee afia be yewoxɔ ame si Ame ma dɔ ɖa la dzi se.” 30 Eya ta wogblɔ nɛ be: “Ekema nu ka wɔm nèle wònye dzesi, bene míakpɔe, eye míaxɔ dziwò ase? Dɔ ka wɔm nèle? 31 Mía tɔgbuiwo ɖu mana le gbedadaƒo, abe ale si woŋlɔe ɖi ene be: ‘Ena abolo wo tso dziƒo woɖu.’” 32 Eya ta Yesu gblɔ na wo be: “Vavã, vavã mele egblɔm na mi be: Menye Mose ye na abolo si tso dziƒo la mi o, ke boŋ Fofonyee na abolo vavãtɔ mi tso dziƒo. 33 Elabena Mawu ƒe abolo lae nye ame si ɖi tso dziƒo va, eye wònaa agbe xexea.” 34 Eya ta wogblɔ nɛ be: “Aƒetɔ, nɔ abolo sia nam mí ɖaa.” 35 Yesu gblɔ na wo be: “Nyee nye agbebolo la. Ame si vaa gbɔnye la, dɔ mawui akpɔ o, eye ame si ɖenɛ fiana be yexɔ dzinye se la, tsikɔ mawui akpɔ gbeɖe o. 36 Gake megblɔe na mi be: Miekpɔm, gake miexɔe se o. 37 Nu sia nu si Fofo la tsɔ nam la ava gbɔnye, eye ame si vaa gbɔnye la, nyemanyae akpɔ o; 38 elabena meɖi tso dziƒo va, menye be mawɔ nye ŋutɔ nye lɔlɔ̃nu o, ke boŋ ame si dɔm ɖa la ƒe lɔlɔ̃nu. 39 Ame si dɔm ɖa la ƒe lɔlɔ̃nue nye esi: be magabu nu siwo katã wòtsɔ nam la dometɔ aɖeke o, ke boŋ be mafɔe ɖe tsitre le ŋkeke mamlɛa dzi. 40 Elabena esiae nye Fofonye ƒe lɔlɔ̃nu, be ame sia ame si kpɔa Vi la, eye wòɖenɛ fiana be yexɔ edzi se la nakpɔ agbe mavɔ, eye mafɔe ɖe tsitre le ŋkeke mamlɛa dzi.” 41 Eya ta Yudatɔwo de asi liʋiliʋilili me le eŋu, elabena egblɔ be: “Nyee nye abolo si ɖi tso dziƒo va”; 42 eye wode asi gbɔgblɔ me be: “Menye Yosef vi Yesu, ame si fofo kple dada míenya lae nye esia oa? Aleke wɔ wòle gbɔgblɔm fifia be: ‘Meɖi tso dziƒo va’?” 43 Yesu ɖo eŋu gblɔ na wo be: “Midzudzɔ liʋiliʋilili le mia nɔewo dome. 44 Ame aɖeke mate ŋu ava gbɔnye o, negbe ɖe Fofo la, ame si dɔm ɖa la, hee vae; eye mafɔe ɖe tsitre le ŋkeke mamlɛa dzi. 45 Woŋlɔ ɖe Nyagblɔɖilawo me be: ‘Eye Yehowa afia nu wo katã.’ Ame sia ame si see le Fofo la gbɔ, eye wòsrɔ̃e la vaa gbɔnye. 46 Menye be ame aɖe kpɔ Fofo la o, negbe ame si tso Mawu gbɔ ko; ame sia kpɔ Fofo la. 47 Vavã, vavã mele egblɔm na mi be: Ame si xɔna sena la, agbe mavɔ le esi. 48 “Nyee nye agbebolo la. 49 Mia tɔgbuiwo ɖu mana le gbedadaƒo, ke hã, woku. 50 Esiae nye abolo si ɖi tso dziƒo va, bene ame sia ame naɖu eƒe ɖe, be wòagaku o. 51 Nyee nye agbebolo si ɖi tso dziƒo va; ne ame aɖe ɖua abolo sia ƒe ɖe la, anɔ agbe tegbee; eye le nyateƒe me la, abolo si mana ɖe xexea ƒe agbe ta lae nye nye ŋutilã.” 52 Eya ta Yudatɔwo de asi nyahehe me le wo nɔewo dome be: “Aleke wɔ ame sia atsɔ eƒe ŋutilã ana mí be míaɖu?” 53 Eya ta Yesu gblɔ na wo be: “Vavã, vavã mele egblɔm na mi be: Ne mieɖu Amegbetɔvi la ƒe ŋutilã, eye mieno eƒe ʋu o la, agbe aɖeke mele mia me o. 54 Ame si ɖua nye ŋutilã, eye wònoa nye ʋu la, agbe mavɔ le esi, eye mafɔe ɖe tsitre le ŋkeke mamlɛa dzi; 55 elabena nye ŋutilã nye nuɖuɖu vavã, eye nye ʋu nye nunono vavã. 56 Ame si ɖua nye ŋutilã eye wònoa nye ʋu la yia edzi nɔa ƒomedodo me kplim, eye nye hã menɔa ƒomedodo me kplii. 57 Abe ale si ko Fofo gbagbe la dɔm ɖa, eye mele agbe le Fofo la ta ene la, nenema kee ame si ɖuam la, ame ma hã anɔ agbe le tanye. 58 Esia nye abolo si ɖi tso dziƒo va. Mele abe esime mia tɔgbuiwo ɖui, ke hã, woku la ene o. Ame si ɖua abolo sia la anɔ agbe tegbee.” 59 Nya siawoe wògblɔ esime wònɔ nu fiam le teƒe aɖe si amewo ƒo ƒu ɖo le Kapernaum. 60 Eya ta eƒe nusrɔ̃lawo dometɔ geɖewo, esi wose nya sia la, wogblɔ be: “Tso! Nya sesẽ kae nye ema; ame kae ate ŋu ado dzi anɔ nya ma sem?” 61 Gake esi Yesu nya be yeƒe nusrɔ̃lawo nɔ liʋiliʋi lim le nya sia ŋu la, egblɔ na wo be: “Ðe nya sia zu nukikli na mia? 62 Ke ne miekpɔ Amegbetɔvi la wòlia yina afi si wònɔ tsã ya ɖe, ekema aleke wòanɔ? 63 Gbɔgbɔ lae naa agbe, ŋutilã ya menyo na naneke o. Nya siwo megblɔ na mi la, gbɔgbɔ kple agbe wonye. 64 Gake mia dometɔ aɖewo mexɔe se o.” Elabena tso gɔmedzedzea me la, Yesu nya ame siwo menɔ exɔm nɔ sesem o kple ame si adee asi. 65 Eya ta eyi edzi gblɔ be: “Esia tae megblɔ na mi be: Ame aɖeke mate ŋu ava gbɔnye o, negbe ɖe Fofo la ɖe mɔ nɛ hafi.” 66 Esia ta eƒe nusrɔ̃lawo dometɔ geɖewo trɔ yi nu siwo le megbe la gbɔ, eye womegazɔna kplii o. 67 Eya ta Yesu gblɔ na ame wuieveawo be: “Alo ɖe miawo hã miedi be yewoadzoa?” 68 Simon Petro ɖo eŋu nɛ be: “Aƒetɔ, ame ka gbɔe míadzo ayi? Agbe mavɔ nyawo le asiwò; 69 eye míexɔe se, eye míeva nyae be wòe nye Mawu ƒe Kɔkɔetɔ la.” 70 Yesu ɖo eŋu na wo be: “Menye nyee tia mi ame wuieveawo oa? Ke hã, mia dometɔ ɖeka nye ameŋugblẽla.” 71 Le nyateƒe me la, Yuda, si nye Simon Iskariot ƒe vi, ŋu nya gblɔm wònɔ; elabena togbɔ be ame sia nye ame wuieveawo dometɔ ɖeka hã la, egbɔna ede ge asi.


‘Nane Si Nyo Wu Ŋuti Nyanyui Tsɔtsɔ Yi Na Amewo’\nGbetakpɔxɔ—Tata Si Míesrɔ̃na | July 2005\n‘Amesi tsɔa nane si nyo wu ŋuti nyanyui yina na amewo la ƒe afɔwo nyo le towo dzi loo’—YESAYA 52:7.\n1, 2. (a) Nu dziŋɔ kawoe le dzɔdzɔm gbesiagbe? (b) Aleke ame geɖe wɔa nui le nya vɔ̃wo sese edziedzi ta?\nLE XEXEAME godoo la, ewɔ na amewo be nya vɔ̃wo ɖeɖe sɔŋ ko sem yewova le egbea. Ne woʋu radio la, wosea nyatakaka doŋɔdzinamewo ku ɖe dɔléle vɔ̃ɖi siwo le anyigba dzi vam ŋu. Ne woʋu television be yewoakpɔ nudzɔdzɔwo la, ekema ɖevi siwo ŋu dɔ ɖi tsi ɖo siwo le kpekpeɖeŋu dim la ƒe foto siwo womaŋlɔ be gbeɖe o koe woakpɔ. Ne wotsɔ nyadzɔdzɔgbalẽ be yewoaxlẽ la, ke bɔmb siwo wó hegbã xɔwo, eye wowu ame maɖifɔ geɖe ŋu nyawoe woaxlẽ.\n2 Nyateƒee, nu dziŋɔwo le dzɔdzɔm gbesiagbe. Xexe sia ƒe nɔnɔme le tɔtrɔm hele gbegblẽm ɖe edzi. (Korintotɔwo I, 7:31) Ɣetoɖoƒe Europa nyadzɔdzɔgbalẽ aɖe gblɔ be ɣeaɖewoɣi la, ɖeko wòwɔna abe ɖe xexeme bliboa “le dzo lé ge” ene. Eyata mewɔ nuku o be ame geɖe wu va lé blanui! Wobia gbe amewo le television dzi nyadzɔdzɔwo ŋuti numekuku aɖe me le United States, eye seselelãme si ame aɖe ɖe gblɔ la sɔ kple ame geɖe tɔ esime wògblɔ be: ‘Ne mekpɔ nudzɔdzɔwo le television dzi vɔ la, meléa blanui ŋutɔ. Nya vɔ̃wo ɖeɖe sɔŋ ko wonye. Wowua tsɔtsɔ na ame.’\nNya si Wòhiã Be Amesiame Nase\n3. (a) Nyanyui ka ŋu nyae Biblia gblɔ? (b) Nukatae nèdea asixɔxɔ Fiaɖuƒe ŋuti nyanyuia ŋu?\n3 Le xexe sia si na woléa blanui me la, ɖe woate ŋu ake ɖe nyanyui aɖe ŋua? Ẽ, woate ŋui! Efaa akɔ na ame be woanya be Biblia gblɔ nyanyui aɖe ŋu nya. Nyanyui lae nye be Mawu ƒe Fiaɖuƒe aɖe dɔléle, dɔwuame, nuvlowɔwɔ, aʋawɔwɔ, kple ameteteɖeanyi ƒomevi ɖesiaɖe ɖa. (Psalmo 46:10; 72:12) Ðe menye nyanyui mae wòhiã be amesiame nase oa? Yehowa Ðasefowo susui nenema. Eyata wonya wo le afisiafi be wodzea agbagba ɣesiaɣi ƒoa nu tso Mawu ƒe Fiaɖuƒea ŋuti nyanyuia ŋu na dukɔ ɖesiaɖe me tɔwo.—Mateo 24:14.\n4. Míaƒe subɔsubɔdɔa ƒe akpa kawo mee míadzro le nyati sia kple nyati si kplɔe ɖo me?\n4 Gake nukae míate ŋu awɔ ale be míayi edzi akpɔ gome le gbeƒãɖeɖe nyanyuia me geɖe wòanyo ɖe edzi wu—le anyigbamama siwo me amewo meɖea ɖetsɔleme boo aɖeke fiana le o gɔ̃ hã me? (Luka 8:15) Míaƒe gbeƒãɖeɖedɔa ƒe akpa vevi etɔ̃ aɖewo me dzodzro kpuie akpe ɖe mía ŋu godoo be míawɔ ema. Míate ŋu adzro (1) susu si le mía si, alo nusita míeɖea gbeƒã; (2) míaƒe gbedasia, alo nusi míeɖea gbeƒãe; kple (3) mɔnu siwo míezãna, alo alesi míeɖea gbeƒãe me. Ne míena susu nyuiwo le mía si, míaƒe gbedasia me kɔ, eye mɔnu siwo míezãna la ɖea vi la, ekema míate ŋu ana mɔnukpɔkpɔ ame gbogbo aɖewo le anyigba dzi be woaɖo to nya nyuitɔ kekeake si li—si nye Mawu ƒe Fiaɖuƒe ŋuti nyanyui—la. *\nNusita Míeɖea Gbeƒã Nyanyuia\n5. (a) Nu vevi kae ʋãa mí míekpɔa gome le subɔsubɔdɔa me? (b) Nukatae míate ŋu agblɔ be wɔwɔ ɖe Biblia ƒe se be míaɖe gbeƒã dzi nye lɔlɔ̃ si le mía si na Mawu ɖeɖe fia?\n5 Mina míade ŋugble le akpa gbãtɔ ŋu—susu si le mía si. Nukatae míeɖea gbeƒã nyanyuia ɖo? Susu si ta Yesu ɖe gbeƒãe ɖo la tae míawo hã míeɖenɛ ɖo. Egblɔ be: “Melɔ̃a Fofo la.” (Yohanes 14:31; Psalmo 40:9) Susu vevitɔe nye be, lɔlɔ̃ na Mawue ʋãa mí míewɔa esia. (Mateo 22:37, 38) Biblia ɖe ƒomedodo si le lɔlɔ̃ na Mawu kple míaƒe subɔsubɔdɔa dome fia elabena egblɔ be: “Lɔlɔ̃ na Mawu enye si bena, míalé eƒe seawo me ɖe asi.” (Yohanes I, 5:3; Yohanes 14:21) Ðe sedede be ‘míayi aɖawɔ nusrɔ̃lawo’ hã le Mawu ƒe sedede siawo mea? (Mateo 28:19) Ẽ. Ele eme be Yesue gblɔ nya mawo ya, gake Yehowa ƒe nyawoe. Le susu ka nu? Yesu ɖe eme be: “Nyemewɔa naneke le ɖokuinye si o, ke boŋ abe alesi Fofonye fiam ene la, nu mawo ke megblɔna.” (Yohanes 8:28; Mateo 17:5) Eyata ne míewɔa se si nye be míaɖe gbeƒã dzi la, ekema míele eɖem fia Yehowa be míelɔ̃e.\n6. Mɔ kawo nue lɔlɔ̃ na Mawu ʋãna mí míeɖea gbeƒã le?\n6 Hekpe ɖe eŋu la, lɔlɔ̃ na Mawu ʋãna mí míeɖea gbeƒã elabena míedi be míatsi aʋatso siwo kakam Satana le tso eŋu la nu. (Korintotɔwo II, 4:4) Satana tsɔ nya ɖe Mawu ŋu be meɖua dzi le mɔ dzɔdzɔe nu o. (Mose I, 3:1-5) Mí Yehowa Ðasefowo míedi vevie be míakpɔ gome le nu koklo le Satana ƒe ameŋugblẽnyawo dzi me kple le Mawu ƒe ŋkɔ ŋuti kɔkɔ be ameƒomea katã nakpɔ me. (Yesaya 43:10-12) Gawu la, míekpɔa gome le subɔsubɔdɔa me elabena míeva nya Yehowa ƒe nɔnɔmewo kple eƒe mɔwo. Míesena le mía ɖokui me be míete ɖe eŋu kplikplikpli eye míedi vevie be míaƒo nu tso mía Mawu la ŋu na amewo. Le nyateƒe me la, Yehowa ƒe nyuiwɔwɔ kple eƒe mɔ dzɔdzɔewo dzi zɔzɔ na míekpɔa dzidzɔ ale gbegbe be míate ŋu adzudzɔ nuƒoƒo tso eyama ŋu o. (Psalmo 145:7-12) Míedina vevie be míagblɔ eƒe kafukafu afia eye míagblɔ eƒe “nutsuwɔwɔwo” na amesiwo aɖo to mí.—Petro I, 2:9; Yesaya 43:21.\n7. Hekpe ɖe lɔlɔ̃ na Mawu ŋu la, susu vevi bubu ka tae míekpɔa gome le gbeƒãɖeɖedɔa me ɖo?\n7 Susu vevi bubu aɖe gali si ta wòle be míayi edzi akpɔ gome le subɔsubɔdɔa me: Míedi vevie be míana gbɔdzɔe amesiwo nya vɔ̃wo sese madzudzɔmadzudzɔe do agba na kple amesiwo le fu kpem le susu aɖewo ta. Le esia wɔwɔ me la, míedzea agbagba srɔ̃a Yesu. Le kpɔɖeŋu me, kpɔ nusi ŋu woƒo nu tsoe le Marko ta 6 lia me ɖa.\n8. Nukae nuŋlɔɖi si le Marko ta 6 lia me ɖe fia le seselelãme si nɔ Yesu me na amewo ŋuti?\n8 Apostoloawo trɔ gbɔ tso gbeƒãɖeƒe eye wova gblɔ nusiwo katã wowɔ hefia la na Yesu. Yesu de dzesii be ɖeɖi te apostoloawo ŋu, eyata egblɔ na wo be woakplɔ ye ɖo ne ‘yewoaɖaɖi ɖe eme vie.’ Eyata woɖo tɔdziʋu aɖe be yewoayi teƒe aɖe si ɖoɖoezizi le. Amewo si du to ƒua ta kplɔ wo ɖo, eye eteƒe medidi o, wova tu wo le afima. Nukae Yesu wɔ? Nuŋlɔɖia gblɔ be: ‘Ekpɔ ameha gã aɖe, eye eƒe dɔme trɔ ɖe wo ŋuti, elabena wole abe alẽ, siwo nu kplɔla mele o ene, eye wòde asi nu geɖe fiafia me wo.’ (Marko 6:34) Dɔmetɔtrɔ ʋã Yesu wòyi edzi gblɔ nyanyuia na amewo togbɔ be nu ti kɔ nɛ hã. Edze ƒã be Yesu tsɔ ɖe le ame siawo me vavã. Ese veve ɖe wo nu.\n9. Nukae míesrɔ̃ le nuŋlɔɖi si le Marko ta 6 lia me ku ɖe susu nyui si tae míeɖea gbeƒã ɖo ŋu?\n9 Nukae míesrɔ̃ tso nuŋlɔɖi sia me? Esi míenye Kristotɔwo ta la, míesenɛ le mía ɖokui me be enye míaƒe dɔ be míaɖe gbeƒã nyanyuia ahawɔ nusrɔ̃lawo. Míenyae be enye míaƒe agbanɔamedzi be míagblɔ nyanyuia na amewo, esi Mawu ƒe lɔlɔ̃nue wònye be “woaxɔ amewo katã” ɖe agbe ta. (Timoteo I, 2:4) Gake menye esi subɔsubɔdɔa nye agbanɔamedzi na mí ta koe míewɔnɛ ɖo o; veve si míesena ɖe amewo nu hã tae. Ne míesea veve ɖe amewo nu vevie abe Yesu ene la, ekema míaƒe dzi aʋã mí míawɔ nusianu si míate ŋui be míayi edzi anɔ nyanyuia gblɔm na wo. (Mateo 22:39) Ne susu nyui siawo le mía si le subɔsubɔdɔa wɔwɔ me la, ekema aʋã mí be míaɖe gbeƒã nyanyuia madzudzɔmadzudzɔe.\nMíaƒe Gbedasia—Mawu ƒe Fiaɖuƒe Ŋuti Nyanyuia\n10, 11. (a) Aleke Yesaya ƒo nu tso gbedasi si míeɖea gbeƒãe ŋui? (b) Aleke Yesu tsɔ ‘nane si nyo wu ŋuti nyanyui’ vɛ, eye aleke Mawu subɔla siwo li egbea srɔ̃a Yesu ƒe kpɔɖeŋui?\n10 Ke míaƒe subɔsubɔdɔa ƒe akpa evelia—si nye míaƒe gbedasia—ya ɖe? Nukae míeɖea gbeƒãe? Nyagblɔɖila Yesaya ƒo nu tso gbedasi si míele gbeƒã ɖemee ŋu nyuie ale: “Du nyui xɔla ƒe afɔwo nyo le towo dzi loo! Eya, amesi ɖea gbeƒã ŋutifafa, eye wòtoa gbe nyui, eɖea gbeƒã xɔname, eye wòle gbɔgblɔm na Zion be: Wò Mawu enye fia!”—Yesaya 52:7.\n11 Nya vevitɔ si le kpukpui sia me, si nye “wò Mawu enye fia,” ɖoa ŋku gbedasi si wòle be míaɖe gbeƒãe dzi na mí, si nye Mawu ƒe Fiaɖuƒe ŋuti nyanyuia. (Marko 13:10) De dzesii hã be kpukpui sia ɖe tanya nyui si le míaƒe gbedasia ŋu fia. Yesaya zã nyagbɔgblɔ siwo nye “xɔname,” “du nyui,” “ŋutifafa,” kple “gbe nyui.” Ƒe alafa aɖewo le Yesaya ƒe ŋkekeawo megbe la, Yesu Kristo na nyagblɔɖi sia va eme le mɔ wɔdɔɖeamedzi aɖe nu le ƒe alafa gbãtɔ M.Ŋ. me, esi wòɖo dzonɔameme kpɔɖeŋu aɖe ɖi le gbeƒãɖeɖe nane si nyo wu—si nye Mawu ƒe Fiaɖuƒea—ŋuti me. (Luka 4:43) Le egbeŋkekeawo me, vevietɔ tso ƒe 1919 me la, Yehowa Ðasefowo dze Yesu ƒe kpɔɖeŋua yome to gbeƒã ɖeɖe Mawu ƒe Fiaɖuƒe si woɖo anyi kple yayra siwo wòahe vɛ ŋuti nyanyuia gbɔgblɔ dzonɔamemetɔe me.\n12. Ŋusẽ kae Fiaɖuƒe ŋuti nyanyuia kpɔna ɖe amesiwo xɔnɛ dzi?\n12 Ŋusẽ kae Fiaɖuƒe ŋuti nyanyui sia kpɔna ɖe amesiwo ɖoa toe dzi? Egbea, abe alesi ko wònɔ le Yesu ƒe ŋkekea me ene la, nyanyuia naa mɔkpɔkpɔ kple akɔfafa amewo. (Romatɔwo 12:12; 15:4) Enaa mɔkpɔkpɔ dzianukwaretɔwo elabena wova srɔ̃nɛ be susu nyuiwo li si ta woaxɔe ase be ɣeyiɣi nyuiwo le ŋgɔ gbɔna. (Mateo 6:9, 10; Petro II, 3:13) Mɔkpɔkpɔ sia kpena ɖe mawuvɔ̃lawo ŋu ŋutɔ be nukpɔsusu nyui nɔa wo si. Hakpala la gblɔ be “nya vɔ̃ sese aɖeke madzi ŋɔ” na wo o.—Psalmo 112:1, 7.\nGbedasi Si ‘Ada Gbe le Amesiwo ƒe Dzi Gbã Ŋu’\n13. Aleke nyagblɔɖila Yesaya ƒo nu tso yayra siwo amesiwo xɔa nyanyuia kpɔna fifi laa la ŋui?\n13 Hekpe ɖe eŋu la, nyanyui si míeɖea gbeƒãe la nana akɔfafa kple yayra amesiwo senɛ la fifia. Le mɔ ka nu? Nyagblɔɖila Yesaya ƒo nu tso yayra siawo dometɔ aɖewo ŋu esime wògblɔe ɖi be: “Aƒetɔ Yehowa ƒe gbɔgbɔ le dzinye, elabena Yehowa si ami nam, be mahe du nyui la ayi na amesiwo wote ɖe anyi; eɖom ɖa, be mada gbe le amesiwo ƒe dzi gbã la ŋu, maɖe gbeƒã ablɔɖe na gatɔwo, ne woaɖe ga amesiwo wode gae; maɖe gbeƒã Yehowa ƒe amenuveƒe kple mía Mawu ƒe hlɔ̃biaŋkeke la, ne mafa akɔ na konyifalawo katã.”—Yesaya 61:1, 2, Luka 4:16-21.\n14. (a) Nukae nyagbɔgblɔ ‘ada gbe le amesiwo ƒe dzi gbã ŋu’ ɖe fia tso Fiaɖuƒegbedasia ŋu? (b) Aleke míesrɔ̃a Yehowa ƒe beléle na amesiwo ƒe dzi gbã lae?\n14 Le nyagblɔɖi sia nu la, Yesu ato gbeƒã ɖeɖe nyanyuia dzi “[ada] gbe le amesiwo ƒe dzi gbã la ŋu.” Nya wɔdɔɖeamedzi kawo gbegbee nye si Yesaya zã! Biblia me nyawo gɔmeɖegbalẽ aɖe gblɔ ku ɖe Hebrigbe me nya si gɔme woɖe be ‘da gbe’ ŋu be “wozãna nya sia zi geɖe tsɔ fiaa alesi wotsɔa abiblavɔ ‘blaa’ abii, eye le esia ta eku ɖe atikewɔwɔ na ame aɖe si xɔ abi kple abia babla nɛ ŋu.” Dɔnɔdzikpɔla lébename atsɔ abiblavɔ aɖo ŋutilã ƒe akpa si xɔ abi la dzi bene wòana kpekpeɖeŋu si hiã lae. Nenema kee ne gbeƒãɖela lébenamewo le gbeƒã ɖem Fiaɖuƒegbedasia la, wonaa kpekpeɖeŋu amesiwo ɖoa toe gake hele fu kpem la le mɔ aɖe nu. Eye ne wokpe ɖe amesiwo le hiã me ŋu la, wole Yehowa ƒe belélename srɔ̃m. (Xezekiel 34:15, 16) Hakpala la gblɔ tso Mawu ŋu be: “[Edaa] gbe le amesiwo ƒe dzi gbã la ŋu, eye wòblaa woƒe abiwo.”—Psalmo 147:3.\nTɔtrɔ Siwo Fiaɖuƒegbedasia Hena Vaa Amewo ƒe Agbe Me\n15, 16. Agbe me kpɔɖeŋu ŋutɔŋutɔ kawoe ɖee fia be Fiaɖuƒegbedasia kpena ɖe amesiwo le hiã me ŋu?\n15 Nuteƒekpɔkpɔ ŋutɔŋutɔ gbogbowo li siwo ɖee fia be le nyateƒe me la, Fiaɖuƒegbedasia kpena ɖe amesiwo ƒe dzi gbã ŋu hedoa ŋusẽ wo. Bu nyɔnu tsitsi aɖe si ŋkɔe nye Oreanna, si le Anyiehe Amerika, si agbenɔnɔ va ti kɔ na ŋu kpɔ. Yehowa Ðasefo aɖe va te Oreanna gbɔ yiyi ɖanɔa Biblia kple agbalẽ si nye Nye Agbalẽ si Nye Biblia Ŋutinyawo xlẽm nɛ. * Le gɔmedzedzea me la, ɖeko nyɔnu sia, si ƒo dzi ɖe le la, mlɔa anyi ɖe aba dzi hemiaa ŋku nɔa nuxexlẽa sem, eye sẽ kple sẽ ko la, eɖe hũ. Gake eteƒe medidi o, edzea agbagba fɔna nɔa anyi ne wole nua xlẽm. Le ɣeyiɣi aɖe megbe la, eva nɔa anyi ɖe zikpui me le akpata me nɔa eƒe Biblia nufialaa lalam. Nusi nyɔnua wɔ kplɔe ɖoe nye be ete Kristotɔwo ƒe kpekpewo dede le Fiaɖuƒe Akpata me. Esi nusiwo wòsrɔ̃ le kpekpe mawo me na dzi ɖo eƒo ta la, edze Biblia-srɔ̃gbalẽwo mama na amesiame si vaa eƒeme. Emegbe Oreanna xɔ nyɔnyrɔ zu Yehowa Ðasefo, eye ɣemaɣi la, exɔ ƒe 93. Fiaɖuƒegbedasia na wògava di vevie be yeanɔ agbe.—Lododowo 15:30; 16:24.\n16 Fiaɖuƒegbedasia kpena ɖe amesiwo nyae be dɔléle atso yewoƒe agbe dzi kpuie kura gɔ̃ hã ŋu le mɔ vevi aɖe nu. Le kpɔɖeŋu me, bu Maria si tso Ɣetoɖoƒe Europa dukɔ aɖe me ŋu kpɔ. Nyɔnu sia dze dɔlémafɔe aɖe, si wɔe be mɔkpɔkpɔ bu ɖee keŋkeŋ. Elé blanui ale gbegbe esime Yehowa Ðasefowo yi egbɔ. Gake esi wòsrɔ̃ nu tso Mawu ƒe tameɖoɖowo ŋu la, mɔkpɔkpɔ gava su esi le agbe me. Exɔ nyɔnyrɔ eye wòkpɔ gome le gbeƒãɖeɖedɔa me vevie. Le eƒe agbenɔƒe eve mamlɛawo me la, mɔkpɔkpɔ kple dzidzɔ dzena le eƒe mo. Tsitretsitsia ŋuti mɔkpɔkpɔ sẽŋu nɔ Maria si hafi wòku.—Romatɔwo 8:38, 39.\n17. (a) Aleke Fiaɖuƒegbedasia le amesiwo xɔe la ƒe agbenɔnɔ trɔmee? (b) Aleke wò ŋutɔ nèkpɔe be Yehowa le ‘amesiwo katã wobɔbɔ ɖe anyi la fɔm ɖe tsitrenui’?\n17 Nyatakaka siawo ɖo kpe edzi be Fiaɖuƒegbedasia ate ŋu ana amesiwo le Biblia me nyateƒeawo dim la nawɔ tɔtrɔ le woƒe agbenɔnɔ me. Ne amesiwo le konyi fam le woƒe ame vevi aɖe ƒe ku ta va srɔ̃ nu tso tsitretsitsi mɔkpɔkpɔa ŋu la, ŋusẽ yeye gaɖoa wo ŋu. (Tesalonikatɔwo I, 4:13) Ne amesiwo da ahe, siwo tsoa hlolui be yewoanyi yewoƒe ƒomea, va srɔ̃e be Yehowa maŋlɔ yewo be akpɔ o ne yewowɔ nuteƒe nɛ la, agbe kple dzideƒo gaɖoa wo me. (Psalmo 37:28) Yehowa kpena ɖe ame geɖe siwo lé blanui vevie la ŋu wogadoa ŋusẽ wo ɖokui vivivi bene woate ŋu anɔ te ɖe enu eye le go aɖewo me la, wote ŋu ɖua blanuilélea dzi keŋkeŋ gɔ̃ hã. (Psalmo 40:2, 3) Ẽ, Yehowa to ŋusẽ si wònana, to eƒe Nya la me, dzi le ‘amesiwo katã wobɔbɔ ɖe anyi la fɔm ɖe tsitrenu’ fifia. (Psalmo 145:14) Ne míekpɔ alesi Mawu ƒe Fiaɖuƒe ŋuti nyanyuia faa akɔ na amesiwo ƒe dzi gbã le míaƒe anyigbamamaa me kple le hamea me la, eɖoa ŋku edzi na mí zi geɖe be nya nyuitɔ kekeake si li egbea lae le mía si!—Psalmo 51:19.\n‘Kuku si Meɖena na Mawu ɖe Wo Ta’\n18. Dɔ kae Yudatɔwo ƒe nyanyuia gbegbe wɔ ɖe Paulo dzi, eye nukatae?\n18 Togbɔ be nya nyuitɔ kekeakee nye gbedasi si le mía si hã la, ame geɖe gbenɛ. Dɔ kae esia ate ŋu awɔ ɖe mía dzi? Dɔ si wòwɔ ɖe apostolo Paulo dzi la tɔgbe kee. Eɖe gbeƒã na Yudatɔwo zi geɖe, gake wo dometɔ akpa gãtɔ gbe xɔxɔgbedasia. Alesi wogbe nya la ɖe fu na Paulo vevie. Elɔ̃ ɖe edzi be: “Mele nu xam geɖe, eye nye dzi le veve sem ɖaasi.” (Romatɔwo 9:2) Paulo se veve ɖe Yudatɔ siwo wònɔ gbeƒã ɖem na nu. Ete ɖe edzi be wogbe nyanyuia.\n19. (a) Nukatae eme kɔ be ɣeaɖewoɣi la, dzi ɖena le mía ƒo? (b) Nukae kpe ɖe Paulo ŋu wòyi edzi ɖe gbeƒã?\n19 Veve si míesena ɖe amewo nu tae míawo hã míeɖea gbeƒã ɖo. Eyata eme kɔ be dzi ɖena le mía ƒo ne ame geɖe gbe Fiaɖuƒegbedasia. Seselelãme sia ɖenɛ fiana be míetsɔ ɖe le amesiwo míeɖea gbeƒã na la ƒe gbɔgbɔmenyonyo me vevie ŋutɔ. Gake anyo be míaɖo ŋku apostolo Paulo ƒe kpɔɖeŋua dzi. Nukae kpe ɖe eŋu wòyi gbeƒãɖeɖedɔa dzi? Togbɔ be Yudatɔwo ƒe nyanyuia gbegbe do nuxaxa kple vevesese geɖe na Paulo hã la, meɖe asi le Yudatɔwo katã ŋu, hesusui be womagate ŋu axɔ kpekpeɖeŋu aɖeke o. Mɔkpɔkpɔ nɔ esi be ame aɖewo gali kokoko siwo axɔ Kristo. Eyata Paulo ŋlɔ tso alesi wòse le eɖokui me le Yudatɔ ɖekaɖekawo ŋuti la ŋu be: “Nye dzimedidi kple nye kukuɖeɖe, si meɖena na Mawu ɖe Israel ta la, enye si bena, woakpɔ xɔxɔ.”—Romatɔwo 10:1.\n20, 21. (a) Aleke míate ŋu asrɔ̃ Paulo ƒe kpɔɖeŋu le míaƒe subɔsubɔdɔa mee? (b) Míaƒe subɔsubɔdɔa ƒe akpa ka mee míadzro le nyati si kplɔe ɖo me?\n20 De dzesi nu eve siwo dzi Paulo te gbe ɖo. Enye eƒe dzimedidi be ame aɖewo nakpɔ xɔxɔ, eye eɖe kuku na Mawu ɖe eta. Míesrɔ̃a Paulo ƒe kpɔɖeŋua egbea. Míedina vevie tso dzime be míake ɖe amesiame si aganɔ didim be yease nyanyuia ŋu. Míeyia edzi doa gbe ɖa na Yehowa be míake ɖe amesiawo ŋu ale be míate ŋu akpe ɖe wo ŋu woanɔ agbe si ana woakpɔ xɔxɔ.—Lododowo 11:30; Xezekiel 33:11; Yohanes 6:44.\n21 Gake hafi míate ŋu aɖo ame gbogbotɔ kekeake gbɔ kple Fiaɖuƒegbedasia la, menye nusita kple nusi míeɖea gbeƒãe ko ŋue wòhiã be míalé ŋku ɖo o, ke alesi míeɖea gbeƒãe hãe. Míadzro nya sia me le nyati si kplɔe ɖo me.\n^ mm. 4 Míadzro akpa eve gbãtɔwo me le nyati sia me. Nyati evelia adzro akpa etɔ̃lia me.\n• Susu kawo tae míekpɔa gome le subɔsubɔdɔa me ɖo?\n• Gbedasi vevi kae míeɖea gbeƒãe?\n• Yayra kawoe amesiwo xɔa Fiaɖuƒegbedasia kpɔna?\n• Nukae akpe ɖe mía ŋu míayi subɔsubɔdɔa dzi?\nFiaɖuƒegbedasia doa ŋusẽ amesiwo ƒe dzi gbã\nGbedodoɖa kpena ɖe mía ŋu míedoa dzi le subɔsubɔdɔa me\nƉoe Ɖe Amewo Ɖoe Ɖe Amewo ‘Nane Si Nyo Wu Ŋuti Nyanyui Tsɔtsɔ Yi Na Amewo’\nw05 7/1 axa 16-21\nAlesi Wole Dzidzeme Dimee\n‘Dzidzɔtɔwoe Nye Amesiwo Tsɔa Ðe Le Woƒe Gbɔgbɔmenuhiahiã Me’\nDzi Dzɔam Ðe Akpa Si Mewɔ Le Xexeame Katã Ƒe Biblia Fiafia Dɔa Me Ta\nWotsɔ Wo Ðokuiwo Le Nanam Faa\nNyanyui Na Dukɔ Ðesiaɖe Me Tɔwo\nNya Vevi Siwo Tso Fiawo ƒe Agbalẽ Gbãtɔ Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2005\nGBETAKPƆXƆ—TATA SI MÍESRƆ̃NA July 2005


Agbemeŋutinya: “Míawoe Nye Esi! Midɔ Mí!” | Jack Kple Marie-Line Bergame\nGBE BUBU Acholi Adza Afrikaans Akha Albanian Alur Amerika Tokunɔgbe Amharic Amis Arabic Armenian Armenian (West) Aukan Aymara Azerbaijani Azerbaijani (Cyrillic) Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cakchiquel Catalan Cebuano Changana (Mozambique) Chavacano Chichewa Chiga Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Croatian Czech Damara Dangme Danish Digor Douala Drehu Dutch Esan Estonian Eŋlisi Eʋegbe Fante Fijian Finnish Fon Franse Ga Georgian German Gokana Greek Greenlandic Guadeloupean Creole Guarani Gun Haitian Creole Hausa Havu Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Ibinda Icelandic Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikongo Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Laotian Lari Latvian Lhukonzo Lingala Lithuanian Lomwe Low German Luganda Luo Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mauritian Creole Maya Mazatec (Huautla) Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tlapanec Tok Pisin Tongan Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\n“Míawoe Nye Esi! Midɔ Mí!”\nABE ALE SI JACK KPLE MARIE-LINE BERGAME GBLƆE ENE\nÐE NÈLE didim be yeaʋu ayi afi si gbeƒãɖela geɖe wu hiã le, ɖewohĩ, le duta aɖawɔ subɔsubɔdɔ geɖe na Yehowa? Ne èle esia ŋu bum la, ekema, Nɔviŋutsu kple Nɔvinyɔnu Bergame ƒe agbemeŋutinyaa ate ŋu aɖe vi na wò.\nJack kple Marie-Line siaa le ɣeyiɣiawo katã ƒe subɔsubɔdɔa wɔm ɖekae tso ƒe 1988 me ke. Wonya wo nyuie ɖe ale si wotea ŋu trɔna ɖe nɔnɔme ɖe sia ɖe si me wokpɔ wo ɖokuiwo le ŋu la ta; wolɔ̃ faa xɔ dɔdeasi vovovowo le Guadeloupe kple French Guiana dukɔawo me. France ƒe alɔdzedɔwɔƒea ye le dɔa dzi kpɔm le dukɔ evea siaa me fifia. Na míabia nya ʋɛ aɖewo Jack kple Marie-Line.\nNu kae ʋã mi miedze ɣeyiɣiawo katã ƒe subɔsubɔdɔa gɔme?\nMarie-Line: Esime menye ɖevi nɔ tsitsim le Guadeloupe la, mekplɔa nɔnye, si nye Ðasefo dovevienu la, ɖo míeyina ɖaɖea gbeƒã ŋkeke bliboa katã. Melɔ̃ amewo, eya ta, esi menya wu suku nu le ƒe 1985 me ko la, medze gbesiagbe mɔɖeɖedɔa gɔme.\nJack: Esime menye ɖekakpuivi la, gbesiagbe mɔɖela siwo lɔ̃ gbeƒãɖeɖedɔa la dome koe menɔna ɣesiaɣi. Ɣemaɣi la, ne míeke mɔ le suku la, mewɔa kpekpeɖeŋu mɔɖeɖedɔa. Le kwasiɖanuwuwuwo la, míeɖoa bɔs ɣeaɖewoɣi ɖawɔa ɖeka kple mɔɖelaawo le woƒe anyigbamamaa me. Míeɖea gbeƒã ŋkeke bliboa eye emegbe míeyia ƒuta. Ɣeyiɣi mawo me vivi ŋutɔ!\nEsi meɖe Marie-Line le ƒe 1988 me megbe kpuie la, mebia ɖokuinye be, ‘Míevo fifia, ke nu ka tae míawɔ geɖe le subɔsubɔdɔa me o?’ Mewɔ ɖeka kple Marie-Line le gbesiagbe mɔɖeɖedɔa me. Le mɔɖeɖedɔa wɔwɔ ƒe ɖeka megbe la, mede mɔɖelawo ƒe suku; eye le sukua megbe la, woɖo mí ame evea mɔɖela veviwoe. Míexɔ dɔdeasi vovovowo le Guadeloupe, siwo míese vivi na hafi wova ɖo mí ɖe French Guiana.\nEsi ƒeawo va nɔ yiyim la, wode dɔ vovovowo asi na mi. Nu kae kpe ɖe mia ŋu be mietea ŋu trɔna ɖe nɔnɔme yeyewo ŋu bɔbɔe?\nMarie-Line: Nɔvi siwo le French Guiana Betel la nyae be míaƒe mawunyakpukpui vevitɔ ye nye Yesaya 6:8. Eya ta, ne woƒo ka na mí la, wogblɔna fefetɔe zi geɖe be, “Mieɖo ŋku miaƒe mawunyakpukpui vevitɔa dzie?” Míenyana enumake be dɔdeasi yeye le mɔ dzi gbɔna, eya ta míegblɔna be, “Míawoe Nye Esi! Midɔ Mí!”\nMíetsɔa dɔdeasi yeyeawo nɔa sɔsɔm kple esiwo míewɔ va yi la kura o, elabe míenyae be esia wɔwɔ ate ŋu awɔe be mímade asixɔxɔ míaƒe dɔdeasi yeyea ŋu o. Míedzea agbagba hã be míanya mía nɔviŋutsu kple mía nɔvinyɔnuawo nyuie.\nJack: Edzɔ kpɔ be, nɔvi aɖewo medi kura be míaʋu adzo le yewo gbɔ o, eya ta wodze agbagba be yewoaƒoe ɖe mía nu be míanɔ yewo gbɔ. Gake esi míenɔ dzodzom le Guadeloupe la, nɔviŋutsu aɖe ɖo ŋku Yesu ƒe nya si le Mateo 13:38 la dzi na mí be: “Agble lae nye xexea.” Eya ta, ne wode dɔ yeyewo asi na mí la, míeɖoa ŋku edzi na mía ɖokuiwo be, afi ka kee míeɖale o, agble ɖeka ma ke me koe míele subɔsubɔm le. Nu si le vevie wue nye ameawo kple anyigbamamaa!\nNe míeva ɖo anyigbamama yeye aɖe me la, míekpɔnɛ be ame bubuwo le agbe le afi ma eye wokpɔa dzidzɔ le agbe me. Eya ta, míawo hã míenɔa agbea abe nutoa me tɔwo ene. Woƒe nuɖuɖuwo toa vovo ya, gake míeɖua nu si woɖuna eye míenoa nu si wonona, ke hã, míeɖea afɔ siwo hiã be míakpɔ míaƒe lãmesẽ ta. Míedzea agbagba vevie be míaƒo nu nyui le míaƒe dɔdeasi ɖe sia ɖe ŋu.\nMarie-Line: Míesrɔ̃a nu geɖe tso mía nɔvi siwo le nutoa me gbɔ. Meɖo ŋku ɣeyiɣi si míeva ɖo French Guiana la dzi. Tsi nɔ dzadzam sesĩe, eya ta, míesusu be ahiã be míalala tsia nake hafi míate ŋu ayi gbeadzi. Gake nɔvinyɔnu aɖe biam be, “Míayi gbeadzia?” Ewɔ nuku nam mebiae be, “Aleke míele ewɔ ge?” Egblɔ nam be, “Tsɔ wò xexia ɖe asi, eye míado míaƒe gasɔawo ayi gbeadzi.” Alea ye mesrɔ̃ ale si mate ŋu alé xexi ɖe asi aganɔ gasɔ dom. Ne menye ɖe mesrɔ̃ esia o la, anye ne nyemate ŋu aɖe gbeƒã le tsidzaɣiwo gbeɖe o!\nMieʋu abe zi gbɔ zi 15 sɔŋ ene. Aɖaŋu aɖewo li miaɖo na nɔvi siwo le ʋuʋu ŋu buma?\nMarie-Line: Ʋuʋu menɔa bɔbɔe ɣesiaɣi o. Ke hã, ele vevie be nàkpɔ teƒe si nàziɔ ta ɖo, afi si wò dzi nadze eme le, ne ètrɔ gbɔ tso gbeadzi.\nJack: Zi geɖe la, ɣesiaɣi si míeʋu la, megbugbɔ sia aŋɔ ɖe míaƒe aƒe yeyea me. Ne nɔvi siwo le alɔdzedɔwɔƒea la nyae be míele afi aɖe nɔ ge wòadidi o la, wogblɔna ɣeaɖewoɣi be, “Jack, mègatsi dzi be yeasi aŋɔ ɖe aƒea me o!”\nMarie-Line bi ɖe agbadodo me ŋutɔ! Efɔa nu sia nu dea aɖakagowo me heŋlɔa nu trena ɖe wo dzi be, “esiae nye tsileƒe tɔ,” “esiae nye xɔdɔme tɔ,” “esiae nye nuɖaƒe tɔ,” kple bubuawo. Eya ta, ne míeva ɖo míaƒe aƒe yeyea me la, enɔa bɔbɔe na mí ŋutɔ be míanya xɔ siwo me míatsɔ aɖakagoawo ada ɖo. Eŋlɔa nu siwo le aɖakagoawo dometɔ ɖe sia ɖe me la ɖi ale be, ne míele nane dim la, míate ŋu ake ɖe eŋu kaba.\nMarie-Line: Esi wònye be míesrɔ̃ ale si míawɔ nuwo le ɖoɖo nyui nu ta la, esia kpena ɖe mía ŋu míetea ŋu ƒoa mía ɖokui ɖe gbeƒãɖeɖedɔa me enumake.\nAleke miewɔ ɖoɖo ɖe miaƒe ɣeyiɣi ŋu ale be ‘miate ŋu awɔ miaƒe subɔsubɔdɔa bliboe’?—2 Tim. 4:5.\nMarie-Line: Dzoɖagbewo la, míeɖina ɖe eme hedzraa ɖo ɖe kpekpeawo ŋu. Tso Braɖagbe tsɔ yi la, míeyia gbeadzi.\nJack: Togbɔ be wobia tso mía si be míaɖo gaƒoƒonudidi aɖe gbɔ hã la, menye esia ŋue míaƒe susu nɔna o. Gbeƒãɖeɖedɔa ye nye nu vevitɔ na mí le agbe me. Ne míenya do le aƒe me ko la, míedzea agbagba be míaƒo nu na ame sia ame si míado goe va se ɖe esime míetrɔ gbɔ.\nMarie-Line: Le kpɔɖeŋu me, ne míeyi picnic alo dzidzɔdonamenu aɖewo wɔƒe la, metsɔa trakt aɖewo ɖe asi ɣesiaɣi. Ame aɖewo tena ɖe mía ŋu hebiana be míana yewo agbalẽ aɖewo, evɔ menye ɖe míegblɔ na wo be Yehowa Ðasefowoe míenye hã o. Esia ta, míenɔa ŋudzɔ ɖe míaƒe awudodo kple ale si míewɔa nui ŋu. Amewo léa ŋku ɖe nu siawo tɔgbi ŋu.\nJack: Gakpe ɖe eŋu la, míewɔa nyui na míaƒe aƒelikawo eye esia nyea ɖaseɖiɖi na wo. Mefɔa pepa kakɛwo le anyigba, meɖea gbeɖuɖɔwo doa goe, eye metsɔa gaxa dzraa míaƒe abɔa me ɖo. Míaƒe aƒelikawo dea dzesi nu siawo eye ɣeaɖewoɣi la, wo dometɔ aɖewo biana be, “Ðe miate ŋu akpɔ Biblia aɖe nama?”\nMiezɔ mɔ yi ɖaɖe gbeƒã le anyigbamama siwo sa ɖe aga la me zi geɖe. Ðe mieɖo ŋku nu ɖedzesi aɖe si yi edzi le mɔzɔzɔ siawo tɔgbi me la dzia?\nJack: Le Guiana la, anyigbamama aɖewo me yiyi sesẽ ŋutɔ. Ehiãna zi geɖe be míazɔ mɔ kilometa 600 le kwasiɖaa me le mɔ siwo menyo kura o dzi. Míaŋlɔ mɔ si míezɔ yi St. Élie, si le Amazon ƒe ave dodoawo me la be gbeɖe o. Exɔ gaƒoƒo geɖe hafi míeɖo afi ma, togbɔ be míezã ʋu sesẽ siwo tea ŋu zɔa mɔ dzekpodzeʋewo dzi kple akro siwo ŋu mɔ̃ le gɔ̃ hã. Ame siwo le afi ma dometɔ akpa gãtɔ nye ame siwo yi sika diƒe. Esi wo dometɔ aɖewo kpɔ ŋudzedze ɖe míaƒe agbalẽwo ŋu ta la, wona sikakɔ suesuesuewo mí wònye woƒe nudzɔdzɔ ɖe agbalẽawo ta! Le fiẽ me la, míeɖe habɔbɔa ƒe video aɖe na nutoa me tɔwo. Ame geɖe va kpɔ videoa.\nMarie-Line: Nyitsɔ laa la, wobia tso Jack si be wòaƒo Ŋkuɖodzinuƒoa le kɔƒe aɖe si ŋkɔe nye Camopi la me. Le afi ma yiyi me la, míeɖo tɔdziʋu sue aɖe si ŋu mɔ̃ le la to Oyapock Tɔsisia dzi gaƒoƒo ene sɔŋ. Enye nuteƒekpɔkpɔ wɔdɔɖeamedzi aɖe.\nJack: Tɔdziʋua kuku to teƒe siwo tɔsisia megoglo le o ate ŋu anye afɔku na mí. Ne tɔdziʋua gogo teƒe mawo tɔgbi la, eɖia vɔvɔ̃ ŋutɔ. Ele be ʋukulaa nanya nu si wɔm wòle. Ke hã, esia nye nuteƒekpɔkpɔ wɔdɔɖeamedzi aɖe. Togbɔ be Ðasefo 6 koe nɔ wɔnaa teƒe hã la, ame siwo ƒe xexlẽme anɔ 50 lae de Ŋkuɖodzia, eye Amerika Indiatɔ aɖewo hã va!\nMarie-Line: Nuteƒekpɔkpɔ tuameɖo siawo tɔgbiwoe le sɔhɛ siwo di be yewoawɔ geɖe na Yehowa la lalam. Ele be nàɖo ŋu ɖe Yehowa ŋu le nɔnɔme siawo tɔgbi me, eye esia ado ŋusẽ wò xɔse godoo. Zi geɖe la, míedea dzesi ale si Yehowa le kpekpem ɖe mía ŋui.\nMieva srɔ̃ gbe vovovowo hã dodo. Gbesɔsrɔ̃ ƒe ŋutete tɔxɛ aɖee le mia sia?\nJack: Gbeɖe. Esi wòhiã be masrɔ̃ gbe mawo tae mesrɔ̃ wo ɖo. Eva hiã be makpɔ Gbetakpɔxɔ Nusɔsrɔ̃a dzi le Sranantongogbe * me hafi mava xɔ Biblia xexlẽ ƒe dɔdeasi le gbe ma me gɔ̃ hã! Le nusɔsrɔ̃a megbe la, mebia nɔviŋutsu aɖe be aleke wòkpɔe hã. Eɖo eŋu nam be: “Ɣeaɖewoɣi la, míesea nya aɖewo gɔme o, gake enyo ŋutɔ.” Ðeviawo kpe ɖe ŋunye ŋutɔ. Ne mewɔ vodadawo la, ɖeviawo gblɔnɛ nam, gake tsitsiawo megblɔa nya aɖeke o. Mesrɔ̃ nu geɖe tso ɖeviawo gbɔ.\nMarie-Line: Le anyigbamama aɖe me la, eva hiã be masrɔ̃ Biblia kple amewo le Fransegbe, Portugalgbe, kple Sranantongogbe me. Nɔvinyɔnu aɖe ɖo aɖaŋu nam be madze egɔme kple ame siwo doa gbe si nyemeɖu tu na o, eye eyome, masrɔ̃e kple ame siwo doa gbe si menya nyuie la. Eteƒe medidi o, meva kpɔ nu si tae nunya le aɖaŋuɖoɖo ma me.\nGbe ɖeka, ehiã be mawɔ Biblia nusɔsrɔ̃ kple ame eve, ɖeka doa Sranantongogbe eye evelia doa Portugalgbe. Esime medze Biblia nusɔsrɔ̃ evelia gɔme la, nɔvinyɔnu si nye kplii míeyi gbeadzi la gblɔ nam be, “Marie-Line, ewɔ nam be nane mele yiyim nyuie o!” Esia na mede dzesii be mele Sranantongogbe dom na Brazil nyɔnu le esi teƒe be mado Portugalgbe nɛ!\nNɔvi siwo miesubɔ la lɔ̃ mi vevie ŋutɔ. Aleke miewɔ te ŋu na ƒomedodo kplikplikpli va le mia kple nɔviawo dome?\nJack: Lododowo 11:25 gblɔ be: “Eme anyo na dɔmenyotɔ.” Ne ehiã be míana kpekpeɖeŋu nɔviawo la, míehena ɖe megbe o. Le kpɔɖeŋu me, le Fiaɖuƒe Akpataa me dzadzraɖo gome la, nɔviŋutsu aɖewo gblɔna nam be: “Ðe asi gbeƒãɖelawo nawɔ dɔ ma.” Gake meɖoa eŋu be: “Gbeƒãɖelae nye hã menyee. Eya ta, ne dɔ aɖe li woawɔ la, nye hã medi be makpe asi ɖe eŋu.” Togbɔ be mí katã míedina be míakpɔ vovo ɖe mía ɖokui ŋu hã la, míeɖoa ŋku edzi na mía nɔewo zi geɖe be, míedi be vovokpɔkpɔ ɖe mía ɖokui ŋu naxe mɔ na mí be míagawɔ nyui na ame bubuwo o.\nMarie-Line: Míedze agbagba ɖe ɖetsɔleme fia mía nɔviŋutsuawo kple mía nɔvinyɔnuawo. To esia wɔwɔ me la, míetea ŋu dea dzesi ɣeyiɣi si me woahiã ame aɖe be wòakpɔ wo viwo dzi na wo alo aɖakplɔ ɖeviawo le suku na wo. Ne míede dzesi esia la, míetrɔa asi le míaƒe ɖoɖowo ŋu ale be míate ŋu ana kpekpeɖeŋu wo. Esi míenɔa klalo be míana kpekpeɖeŋu nɔviawo ɣesiaɣi ta la, esia wɔe be kadodo kplikplikpli va le mía kpli wo dome.\nYayra kawoe miekpɔ esi mieyi ɖasubɔ le afi si gbeƒãɖela geɖe wu hiã le?\nJack: Míekpɔ yayra geɖe le ɣeyiɣiawo katã ƒe subɔsubɔdɔa me. Mɔnukpɔkpɔ geɖe sua mía si míeléa ŋku Yehowa ƒe asinudɔwɔwɔ vovovowo ŋu hesea vivi na wo. Togbɔ be míedo go kuxiwo hã la, míaƒe dzi dze eme, elabe míenyae be Mawu ƒe ame siwo le xexea me godoo la le megbe na mí.\nEsime menye ɖekakpui la, wolém de gaxɔ me le French Guiana le esi nyemede akpa aɖeke dzi le dunyahehe me o ta. Nyemebui kpɔ be mava trɔ ayi afi ma gbe ɖeka abe dutanyanyuigblɔla ene eye woaɖe mɔ nam be manɔ gaxɔwo me yim aɖanɔ gbeƒã ɖem na gamenɔlawo o. Yehowa yraa ame dɔmenyotɔe vavã!\nMarie-Line: Nu si na mekpɔa dzidzɔ geɖe wue nye kpekpeɖeŋunana ame bubuwo. Míekpɔa dzidzɔ be míele Yehowa subɔm. Yehowa subɔsubɔ wɔe hã be nye kple srɔ̃nye dome le kplikplikpli. Ɣeaɖewoɣi la, Jack abiam be ɖe míate ŋu akpe atsu kple asi aɖe si ƒo dzi ɖe le la be woava ɖu nu kpli mí mahã. Zi geɖe la, meɖoa eŋu be, “Nu ma tututu ko ŋu bum nye hã mele!” Aleae wòdzɔna zi geɖe.\nJack: Nyitsɔ laa la, ɖɔktawo kpɔ tsinyetoe me kansa le ŋunye. Megblɔna na Marie-Line be, “Srɔ̃nye lɔlɔ̃a, ne edzɔ be meku etsɔ la, afia be ‘nyemanɔ agbe atsi nyuie’ hafi aku o. Ke hã, menyae be metsɔ nye agbe wɔ nu si ŋu asixɔxɔ vavã le, mesubɔ Yehowa, eye mekpɔ dzidzeme le agbe me.” Gake nya sia medzɔa dzi nɛ kura o.—1 Mose 25:8.\nMarie-Line: Yehowa de dɔ siwo míenɔ mɔ kpɔm na o la asi na mí, eye ena mɔnukpɔkpɔ mí míewɔ nu siwo míate ŋu asusu gbeɖe o. Míaƒe agbe me yɔ kple nu nyuiwo sɔŋ. Míayi afi sia afi si Yehowa ƒe habɔbɔa abia tso mía si be míayi, elabe míeka ɖe Yehowa dzi bliboe be akpe ɖe mía ŋu ɣesiaɣi!\n^ mm. 32 Sranantongogbea nye Eŋlisigbe, Netherlandsgbe, Portugalgbe, kple Afrikagbe vovovo aɖewo siwo wotsaka, si kluviwo to vae.